text:
Dokumentarfilmur frá Kringvarpi Føroya um Merkið.
Rætturin til egið flagg hjá Føroyum er ikki komin av sær sjálvum. Tað vóru føroyskir studentar í Keypmannahavn, við Jens Olivur Lisberg á odda, ið tóku stig til flaggið. Føroyingar fingu beinanvegin tokka til studentaflaggið, og brátt varð veittrað við tí á fólkafundum í Føroyum. Men tað er ikki fyrr enn skipini fara at sigla við tí, at stríð tekur seg upp við donsku myndugleikarnar. Tað kemur til skarpskeringar Føroyar og Danmarkar ímillum eftir flaggøluna á Tingvøllum í Íslandi í 1930 og ikki minni á Ólavsøku sama ár. Tá ið seinni heimsbardagi brestur á, og bretar herseta Føroyar, er flaggspurningurin vorðin brennandi heitur.
Lagt til rættis: Suni Merkistein og Hans Petur Hansen.
Lærugrein: Søga og samtíð
Fakligt tilfar til læraran
Evnið: tjóðskapur, politiskt stríð, seinni heimsbardagi


c: text/html

text:
TÍÐINDI
U 19 dreingjalandsliðið úttikið
So hevur FBF úttikið U-19 dreingjalandsliðið, sum skal leika Norðurlandameistaraheitið í november. Kappingin verður hildin í Tórshavn (sí www.fbf.fo). Fleyr hevur fingið úttikið 3 leikarar. ...
Enn ein sigur til Eik-liga kvinnur okkara
Í dag leiktu okkara kvinnur ímóti ÍF. Um bert bleiv hugt at stigatalvuni átti Fleyr at vunnið, men tað jú ikki altíð tað er eitt ...
Eik-liga kvinnur møta ÍF í morgin kl. 14:00 í Gundadalshøllini
...
Gentur 14 vunnu ímóti ÍF - enn einaferð
Fleyr a møtti í dag enn einaferð ÍF í Fuglafirði. Okkara vunnu greitt 3-0. Dysturin var eyðmerktur við at okkara gentur høvdu góðar servur. 1. ...
U 19 landsliðið hjá kvinnum úttikið við 4 Fleyr leikarum
U19 landsliðið hjá kvinnum er nú endaliga úttikið og eru hesir Fleyr leikarar úttiknir: Bára Silvansdóttir Anja S. Danielsen Hanna Andriasdóttir og Judit Tummasardóttir ...
Fleyr - SÍ dystarfrásagnir
Fleyr - SÍ Eikliga kvinnur: Tað var heilt fitt av fólki, sum høvdu leita sær niðan í Gundadalshøllina, har Fleyr tók ímóti SÍ bæði hjá ...
2 x Fleyr ímóti SÍ í Gundadalshøllini kl. 14 og 16
Í morgin verða tveir týdningarmiklir dystir í Gundadalshøllini. Tá skulu okkara Eik-liga lið (bæði kvinnur og menn) leika ímóti SÍ. Hesir dystir plaga at verða ...
Venjingin hjá Gentum 12 er avlýst týsdagin 11. okt. (heystfrí).
...
Góður dagur í Eik-liguni
Gundadalshøllin var í dag karmur um tveir dystir í Eik-liguni. Hjá kvinnunum tóku vit ímóti Drátti og menninir tóku ímóti Mjølnir. Fleyr - Dráttur (kvinnur): ...
Fyrsti dystur hjá G14 við einum sigri
Fleyr hevur melda 2 lið til FM kappingina hjá Gentum 14 ár. Fyrsti dysturin bleiv leiktur í dag kl. 10:00 í Gundadalshøllini. Liðið í bólki ...
Dystarfrásagnir
Eik-ligan kvinnur 1. okt. 2011TB - Fleyr, 0-3 (4-25, 15-25, 16-25)Fleyrkvinnurnar í Eik-liguni settu hol á kappingarárið 2011/2012 leygardagin.Við nýggjum góðum leikarum frá KÍF, fóru ...
Møguleiki at royna nýggja Fleyr búnan
Seinasta kappingarár høvdu limir felagsins møguleika at ogna sær vælumtóktu "hettutroyggjurnar". Í ár verður møguleiki at ogna sær ein nýggjan venjingarbúna (langar buksur og jakka). ...
Flogbóltsskúlin verður avlýstur vegna væntandi undirtøku
Vegnað ov fáar tilmeldingar, verður flogboltskúladagurin, ið skuldi verða komandi leygardag (17. september), tíverri avlýstur. Tey, ið hava goldið, fáa flutt peningin aftur ein av ...
Innbjóðing til FK kappingarnar 2011
Til flogbóltsfeløgini INNBJÒÐING TIL FK KAPPINGARNAR 2011 FK flogbóltskapping fyri eldri deildir verður leygardagin 29. okt. 2011.Eik liga finalurnar verða sunnudagin 30. okt. ...
Hjálparfólk til Flogbóltskúlan 2011
Í samband við afturvendandi flogboltsskúla okkara, sum í ár verður leygardagin 17.september í Høllini á Hálsi, hava vit tørv á tykkara hjálp. So hevur tú ...

robotstxt: allowed

filter: keep


text:
Tíðindaskriv
27.10.2017 - 07:42
Mentan > Mentan > Siðvenja & siðsøga
Í 2013 gav Mentunargrunnur Studentafelagsins út bókina Brodering til tann føroyska tjóðbúnan. Tann bókin kom bæði á føroyskum og enskum. Nú gevur Mentunargrunnur Studentafelagsins út Brodering til tann føroyska tjóðbúnan 2.
Henda bókin er ein væl størri bók enn fyrra bókin. Hon er A4 stødd og síðutalið er 132. Øll bókin er skrýdd við litmyndum og hon er í stívari permu. Teksturin er bæði á føroyskum og enskum.
Rithøvundurin, Paulina M. K. Eliasen, hevur í meira enn 30 ár undirvíst í brodering og serstakliga nógv í brodering til tjóðbúnan. Eins og í fyrru bókini sigur hon frá, hvussu hon broderar, og við einari rúgvu av litmyndum verður víst, hvussu til dømis sama mynstur fær ymiska útsjónd við ymsum litum. Paulina M.K. Eliasen vísir á, at vit í Føroyum eru heppin at hava ein tjóðbúna, tí so eru vit altíð klár at klæða okkum til serligar dagar.
At brodera fyriklæði og turriklæði til føroyska búnan er ikki so gamal siður í Føroyum, men frá 1950-unum tók brodering rættiligt dik á seg og breiddi seg kring alt landið. Við hesi bók kemur enn einaferð tilfar út við hollari vegleiðing, ið bæði kann nýtast til undirvísing og heima. Í bókini eru eisini nógvar myndir av fólkum í tjóðbúna.
Føroyaprent legði til rættis og prentaði. Leygardagin 28. oktober verður bókaframløga í hølunum hjá Tórshavnar Kvøldskúla í M.A. Winthersgøtu og sunnudagin 29. oktober verður bókaframløga í Skúlanum á Skúlatrøð í Klaksvík.
Tíðindaskriv frá Mentunargrunni Studentafelagsins


text:
í skúlanum í kvøld kl. 19.30
Vælkomin til Bústaðarkvøld á Strondum
Hugsar tú um at byggja ella byggja um?
Kom til betri bústaðarkvøld og fá íblástur og góð ráð
Skrá:
•Eyðun Eliasen, arkitektur, gevur góð ráð um bygging við støði í nýggju bústaðarbókini
•Atli D. Nattestad frá Demich tosar um, hvørjar orkuloysnir tú kanst tú velja ímillum, tá ið tú skalt byggja
•Betri greiðir frá møguleikum fyri fígging og trygging í sambandi við bygging og umbygging
•Góður møguleiki verður fyri at fáa eitt prát við arkitekt og ráðgevar um tínar bústaðarætlanir
•Okkurt gott til góman
Tiltakið er ókeypis, og øll eru hjartaliga vælkomin
Nýggj Bústaðarbók
Eyðun Eliasen, arkitektur, hevur saman við Betri gjørt eina Bústaðarbók, sum gevur tær íblástur og góð ráð til framtíðarbústaðin. Kom til Bústaðarkvøld og fá bókina heim við.
Tekna teg til bústaðarkvøldið her


text:
Familjudepilin er partur av eind 10 í Trivnaðardeplinum.
Samband fæst við eindarleiðsluna her
Familjudepilin
Pedda við Steinsgøta 10
100 Tórshavn
Tlf.: 297971
Familjudepilin heldur til í bygninginum hjá gamla Føroya Barnaheimi, og er partur av Bú- og viðgerðarstovninum. Familjur verða ávístar av barnaverndartænastum kring landið. Pláss er fyri tveimum familjum. Familjurnar hava egna íbúð, harafturat er felags stova, samtalurúm, køkur og spælirúm, sum verða brúkt til viðgerð og til hugna
Familjurnar eru antin til arbeiðis sum vanligt ella hava frí, meðan uppihaldið varar. Dagligt virksemi er samtalur, samspælsvenjingar, refleksión o.a. Familjan hevur partvís eitt vanligt familjulív, sum starvsfólk eygleiða. Familjan hevur sjálv ábyrgd av húsligum arbeiði og sínum fíggjarligu viðurskiftum. Stovnurin hevur bil, sum kann verða brúktur til at lætta um hjá familjuni. Familjan finnur annars sjálv útav at koma runt, antin við egnum bili ella bussi. Samstarvsavtala verður gjørd millum familjuna og starvsfólk við innskriving.
Familjudepilin er normeraður til seks fulltíðar pedagogstørv.
Dagført tann 23-08-2016


text:
VOX: Rørdu hjartastreingir við yndisligum lovsangi
03.10.2017 - 10:10 - Kelda: folkakirkjan.fo
KONSERTIR: Tað er ikki øllum kórum beskorið at kunna fylla tríggjar so ymiskar kirkjur sum Fríðrikskirkjuna (haðani myndin er tikin), Vesturkirkjuna og Christianskirkjuna bæði á ein og annan hátt.
Hetta megnaði kortini føroyska kórið VOX, sum um vikuskiftið framførdi eitt stórfingið norskt kórverk á hesum trimum støðum. Við vakra sangi sínum og framúr góða tónleikinum, undir leiðslu av Ásbjørn Berthelsen megnaðu tey eisini at fylla kirkjuna við ljómandi kórtónleiki.
Í eina tíð hevur kórið vant verkið ”Gloria”, sum norðmaðurin Tore W. Aas skrivaði fyri meiri enn 20 árum síðani, og sum kór hansara, Oslo Gospel Choir gav út á fløgu í 1996.
Hóast mong ár eru liðin síðani tá, eru bæði løgini og teksturin aktuell og viðkomandi eisini á heysti 2017. Tað kundu áhoyrararnir í teimum trimum kirkjunum skriva fult undir uppá:
- Tit rørdu hjartastreingir við yndisligum lovsangi. Eg græt, tí tað var so vakurt, yndisligt og inniligt. Eitt fantastiskt kór, ið sang av hjarta og var nærverandi, skrivar ein áhoyrari á Facebook.
Og viðkomandi legði aftrat: Deiligt at síggja eitt kór uttan pappír og nótamappur. Ein heilag løta.
SUM EIN GUDSTÆNASTA
Hetta stórfingna kórverkið í vardi meiri enn tíma, er skrivað sum ein gudstænasta við teimum ymisku liturgisku liðunum úr teirri klassisku gudstænastuni.
Ein slík gudstænasta minnir nakað um hana, sum vit kennast við ein sunnudag, men teksturin var sjálvandi nakað øðrvísi í teimum ymisku pørtunum – t.d. Kyrie, Gloria, Agnus Dei, trúarjáttan, Faðirvár og signingin.
Hetta er ein krevjandi uppgáva, men bæði sangarar, solistar, tónleikarar, urguleikari og kórleiðari megnaðu til fulnar at halda konsentrasjónina hjá áhoyrarunum frá byrjan til enda.
Frammanundan seinastu konsertini í Christianskirkjuni hevði kórið megnað at fylt tvær av størstu kirkjunum í landinum – Fríðrikskirkjuna (enntá eitt fríggjakvøld!) og Vesturkirkjuna leygarkvøldið.
Spenningur var tí um, hvørt norðoyingar eisini høvdu hug at vera við til eina slíka tónlistarliga uppliving ein seinnapart sunnudag. Og jú, so var: Longu 20 minuttir áðrenn konsertin byrjaði var kirkjan hálvfull av fólki. Og tá konsertin byrjaði var kirkjan nærum fullsett.
TÁRINI RUNNU
Tað var eitt slag av endurføðing sum kórið VOX stóð fyri við framførsluni av hesum stóra og krevjandi verkinum.
Kórið var virkið fyri nøkrum árum síðani, tá tey sungu til so ymisk tiltøk sum gudstænastur, konsertir og møtir í nógv ár. Tey góvust tó í 2011.
Men líkt var til at kórleiðara og kórlimum longdust eftir at kunna venja og framføra saman, og eftir ein seks ára steðg valdu tey at hava hesar tríggjar konsertirnar kring oyggjarnar.
Kórleiðari hjá VOX er Ásbjørn Berthelsen, og hevur hann stjórnað kórinum síðani 1998.
Sum tónleikarar til konsertirnar hevði hann góð fólk aftrat sær: Jákup Justinussen á klaver og orgul; Pauli Reinert Poulsen á guittar; Fríði Bjarkhamar á trummur; Thomas Thomasen á orgul; Birita Dam á bratsj; Símun Dam á orgul, og Dávid á Lág á bassi. Í kórinum eru 35 sangarar.
Helst hava eini 1400 fólk hoyrt og sæð VOX framføra verkið, og tað hevur ikki skortað við lovorðum, frá bæði ungum og tilkomnum, eftir konsertirnar: Onkur er vorðin so rørdur, at tárini runnu. Ein annar undraðist á, so væl sum kórið, sangarar og kórleiðari harmoneraðu saman. Og onkur føldi seg tiknan nógv 100 ár aftur til tær gomlu gudstænasturnar.
Um tey fara at framføra Gloria á øðrum støðum verður einki sagt um. Men ein kundi unt øðrum kirkjum og øðrum áhoyrarum eisini at kunna sleppa til eina so góða konsert. Kanska í SALT-silo'ini í Suðuroy, Norðurlandahúsinum, ella ... !
Orð: Snorri Brend


text:
Postrúm 10
Oyrabakkavegur 3
400 Oyrabakki
Telefon: +298 667271
Vakttelefon: +298 297200
Barnaverndarumsiting:
Beinta Johannesen Mørkøre, leiðari
This email address is being protected from spambots. You need JavaScript enabled to view it.
Heidi McGavin sosialráðgevi
Ann-Britt Hansen sosialráðgevi
Barnaverndarnevndin:
- Jóna Borgarlíð, nevndarlimur (Vestmanna kommuna)
- Joan Vang, nevndarlimur (Vestmanna kommuna)
- Lau Jensen, nevndarlimur (Eiðis kommuna)
- Marsanna Eikhólm, nevndarlimur (Sunda kommuna)
- Siri Joensen, nevndarlimur (Kvívíkar kommuna)
Barnaverndarlógin "Løgtingslóð nr. 18 frá 8. mars 2005 um barnavernd, sum seinast er broytt við løgtingslóg nr. 104 frá 24 oktober 2012" er at finna á Logir.fo
Endamálið
Endamálið við barnaverndarlógini er at tryggja, at børn, sum liva undir viðurskiftum, ið kunnu skaða teirra heilsu og menning, fáa neyðuga hjálp og umsorgan í rættari tíð, og at hjálpa teimum við at fáa ein tryggan uppvøkstur. Lógin fevnir um børn og ung í aldrinum frá 0 til fylla 23. árið. Somuleiðis fevnir lógin um ófødda barnið.
Fráboðast skal eisini um kvinnu, ið er við barn, tá ið mett verður, at tørvur er á stuðli sambært lógini, t.d. vegna rúsevnismisnýtslu, sosialum ella sálarligum ávum.
Myndugleikarnir skulu leggja dent á at finna loysnir, sum eru best fyri barnið.
Lógin er galdandi fyri børn, ið eru stødd í Føroyum.
Barnaverndartænastan hevur ábyrgd av, eftir fráboðan ella av sínum eintingum, at gáa eftir børnum í kommununi, sum liva undir viðurskiftum, ið kunnu skaða teirra heilsu og menning, og av at seta fyriskipanir í verk, sum á besta hátt kunnu loysa trupulleikarnar.
Barnaverndartænastan skal veita barninum tryggleika á tann hátt, at barnið kann venda sær til barnaverndartænastuna við sínum trupulleikum, uttan at hetta verður fráboðað foreldrum ella verja.
Barnaverndartænastan skal í størstan mun stremba eftir at fáa samstarv í lag við tann ella tey, ið hava foreldramyndugleikan, um at seta fyribyrgjandi fyriskipanir í verk. Um tað ikki verður mett at vera ráðiligt at halda áfram við fyribyrgjandi fyriskipanum í samstarvi við foreldrini, skal barnaverndartænastan taka stig til, at aðrar fyriskipanir uttan samtykki frá tí ella teimum, ið hava foreldramyndugleikan, verða settar í verk.
Barnaverndartænastan skal skipa fyri tvørfakligum samstarvi ímillum teir fakbólkar, sum starvast við børnum í barnaverndarøkjunum, undir hesum sosialráðgevarar, heilsusystrar, læknar, lærarar, sálarfrøðingar og námsfrøðingar.
Fráboðanarskyldan
Tann, ið fær kunnleika til, at foreldur ella annar uppalari vanrøkir, meinslar ella misnýtir eitt barn, ella at barnið á annan hátt livir undir viðurskiftum, ið kunnu skaða tess sálarligu ella likamligu heilsu ella menning, hevur skyldu til at boða avvarðandi barnaverndartænastu frá hesum. Fráboðarin kann vera ónavngivin.
Barnaverndartænastan skal sum skjótast, og seinast innan eina viku, ganga ígjøgnum innkomnar fráboðanir og meta um, hvørt kanningar skulu setast í verk.
Barnaverndartænastan skal boða fráboðara, hvørt fráboðanin er móttikin.
Fakfólk eru ØLL, sum í starvi sínum hava við børn at gera. Tað eru lærarar, námsfrøðingar, heilsufrøðingar, sjúkrarøktarfrøðingar, tannlæknar, læknar, sálarfrøðingar, fysioterapeutar, ergoterapeutar, sosialráðgevar, dagstovnaleiðarar, dagrøktarar og prestar. Hugtakið fakfólk fevnir eisini um onnur, ið hava við børn at gera í teirra starvi, t.d. privat, ið veita sosiala tænastu ella ráðgeving í atferðartrupulleikum, uppaling og umstøðum hjá børnum.
Starvsfólk, sum í starvi sínum hava við børn at gera og sum í hesum sambandi fáa kunnleika til viðurskifti ella hava orsøk til at halda, at viðurskifti eru, sum krevja, at komið verður uppí eftir hesi lóg, hava skyldu til navngivin at boða barnaverndartænastuni frá hesum. Fráboðanarskyldan sambært hesum stykki verður sett fram um ásetingarnar í øðrum lógum um tagnarskyldu í viðkomandi yrkjum.
Øll hini: Tann, ið fær kunnleika til, at foreldur ella annar uppalari vanrøkir, meinslar ella misnýtir eitt barn, ella at barnið á annan hátt livir undir viðurskiftum, ið kunnu skaða tess sálarligu ella likamligu heilsu ella menning, hevur skyldu til at boða avvarðandi barnaverndartænastu frá hesum. Fráboðarin kann vera ónavngivin.
Øll, sum í starvi sínum hava við børn at gera og sum í hesum sambandi fáa kunnleika til viðurskifti, sum krevja, at komið verður uppí eftir hesi lóg, hava skyldu til navngivin at boða barnaverndartænastuni frá hesum. Fráboðanarskyldan sambært hesum stykki verður sett fram um ásetingarnar í øðrum lógum um tagnarskyldu í viðkomandi yrkjum.
Revsing
Tann, sum verður varugur við, men ikki boðar barnaverndartænastu frá, at foreldur ella annar uppalari misrøkir, meinslar, misnýtir ella aðramáta fer so við barni, at stórur vandi er fyri tess sálarligu ella likamligu heilsu ella búning, verður revsaður við bót ella hefti upp til tríggjar mánaðir.
Tann, sum forðar fyri, at fyriskipan ella kanning eftir hesi lóg verður sett í verk ella útint, ikki gevur upplýsingar ella gevur viðkomandi barnaverndartænastu, Høvuðsbarnaverndarnevndini ella almennum myndugleika rangar ella villeiðandi upplýsingar um viðurskifti, sum lógin umrøðir, verður revsaður við bót og, um talan er um grovt brot, við hefti í upp til tríggjar mánaðir.
Tann, sum fer soleiðis við egnum barni, fosturbarni ella barni, sum honum er latið upp í hendur sambært hesi lóg, at stórur vandi er fyri tess sálarligu ella likamligu heilsu ella búning, verður revsaður eftir § 213 í revsilógini.


text:
Menn eru einfaldir. Og einfalt er gott.
- Er hendan farvan ikki penari? Hvat heldur tú?
- Jú.
- Eg haldi at hendan er penari, men at hin var ljósari, so um hendan var eitt sindur ljósari, so hevði eg valt hana, heldur tú ikki tað?
- Jú.
- Hvørja heldur tú so, at vit skulu keypa?
- Vel tú bara.
- Nei, eg havi betri hug til hesa, heldur tú ikki eisini tað?
- Jú, keyp hasa.
- Ert tú sikkur uppá tað? Hygg at hesari ...!
Allir giftir menn hava havt omanfyristandandi samtalu í einum ella øðrum formi. Vit skulu dragsast við til innkeyp av klæðum, gardinum og tapeti. Sjálvt um menn bara kunnu skyna mun á tilsamans 16 farvum, verða vit við vold og makt sleipaðir við at góðkenna nýggja litin. Og vanliga keypir konan ikki tann sum vit viðmæla kortini.
Hví? Ein varhugi kann vera, at vit skulu roknast sum samsekir, um tapetið vísir seg at vera minni væleydnað. Tá kunnu tær siga, at vit vóru við til at velja tað, hóast tær valdu eitt heilt annað enn tað sum vit vildu hava.
Skuldi onkur kvinna lisið hetta, so er her ein vælmeint avdúking: Maðurin við eini meining um blómumynstrutar dekkserviettar finst ikki. Hann kann lata sum um hann hevur eina, men í veruleikanum veit hann ikki tað fjernasta um dekkserviettar, kanska ikki eingong hvat ein dekkserviettur er, og ið hvussu er ikki hvussu teir sum tit brúktu seinast sóu út, so tað gevur onga meining at senda hann at keypa sama slag sum seinast.
Nú vit eru við innkeyp, eru her enn eini vælmeint ráð: Gev manninum nokk av útførligum informatiónum um tað, keypast skal. Ikki bara skriva “mjólk” á innkeypslistan, tí so hevur tú sjálv skyldina av, at hann kemur aftur við einum einsamøllum bláum mjólkapakka. Skriva “4 pakkar av millummjólk”, um tað er tað, tú vilt hava.
Tá kvinnur eru keddar ella argar um eitthvørt, er somuleiðis týdningarmikið, at tær ítøkiliga siga, hvat tað er, sum bagir, ella eisini mugu tær liva við, at maðurin gongur út frá, at onki er galið. Spyr hann “er nakað galið?”, so nyttar onki at siga hvørki “Nei!” ella “Ja, hvat heldur tú?”, tí maðurin veit tað veruliga ikki, uttan so at tú hevur sagt honum tað. Ein onnur kvinna hevði helst kunnað roknað út, hvat tú meinti, uttan at tú kommunikeraði tað verbalt, men heteroseksuellar kvinnur eru nú einaferð noyddar at formulera seg við orðum.
Hetta skal ikki skiljast so, at menn eru primitivir. Nei, teir eru einfaldir uppá tann góða mátan. Okkara frum-forfedrar samskiftu fyri tað mesta við faktum, kropsmáli, andlitshábrøgdum og óartikuleraðum brummi, men allir vit menn løgdu hetta av umleið tá steinøldin endaði. Í dag skilja vit stórt sæð onki av forfedranna kropsmáli og brúka orð til nærum alt. Vit menn hava ikki samskift við kropsmáli í fleiri túsund ár, og tí er sera stórur kjansur fyri misskiljingum, um kvinnur kortini royna at kommunikera nakað týdningarmikið á tann hátt.
Tá menn tosa, so eru tað liðugt gjøgnumhugsað produkt av setningum, teir siga. Teir tosa ikki fyri at hugsa hart ella fyri at koma tættari teimum, sum teir tosa við. Teir tosa í loysnum. Byrja kvinnur at tosa um sínar trupulleikar, so gjøgnumskoðar ongin maður, at tað sum kvinnan veruliga vil, bara er at tosa um teir. Teir fara beinanvegin í holt við at loysa trupulleikan í høvdinum, og har tænir tað at práta um hann bara til at seinka loysnini.
Av tí sama tænir tað bara til at irritera, um trupulleikin verður ballaður inn, ella um væntað verður av manninum, at hann skal gita seg fram til nakað. Á eini húsatekning skulu standa allar strikur, mát og hvønn vegin hurðin skal ganga. Er neyðugt at gita seg til nakað, tekur maðurin tað ikki sum eina avbjóðing, men verður frusteraður yvir tað. Tað er tað sama, tá kvinnur tosa. Er neyðugt at tosa um nakað, sum ikki krevur eina loysn (tað halda menn ikki, at tað er), so eru aðrar kvinnur tær einastu røttu. Ikki maðurin.
Samanumtikið er onki at vinna við at taka mannin við at keypa nýtt tapet til stovuna og vænta at hann hevur eina meining um litin. Tað er nærum ongin av okkum, sum veit hvønn lit tað núverandi tapetið í stovuni hevur.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Mimmy Vágsheyg
Mimmy Vágsheyg er fødd í 1980 og uppvaksin á Lítlu Brekku í Klaksvík. Miðlingur av trimum systrum. Ein rokalig smágenta við stórum krúllutum hári - hon sum rann, súklaði og tuskaði við dreinginum frá morgun til kvøld. Hon lýsir seg sjálva sum mamma og leikandi venjari. Angrar bert tað hon ikki fekk gjørt. Hon siterar ofta Astrid Lindgren - “Hatta havi eg ikki roynt fyrr, so tað dugi eg heilt vist!”. Orð sum “ógjørligt” finnast slet ikki í hennara verð - naïv og "Optimist by Choice". Pausa er eitt pitstop, til at kunna fyrireika segat kunna drøna avstað aftur.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Sverri Egholm
11.05.2017 - 22:15
Mentan > Mentan > Tónleikur
Trý norðurlond verða við, tá ið finalan í Eurovision verður skotin í gongd leygarkvøldið. Tað er greitt eftir aðru hálvfinaluna í kvøld, har bæði Danmark og Noreg sungu seg víðari.
Spenningur var undan hálvfinaluni í kvøld, tí í fyrru hálvfinaluni týsdagin var tað bara Svøríki, sum megnaði at koma víðari. Atkvøðurnar hjá Íslandi og Finnlandi rukku ikki til eitt finalupláss.
Men Evropa dámdi eftir øllum at døma tónarnar frá 21 ára gomlu australsku Anju Nissen, sum umboðar Danmark við sanginum “Where I Am” og JOWST úr Noreg við sanginum “Grab The Moment“.
Svenski Robin Bengtsson er favorittur at fara avstað við øllum, tá finalan verður leygarkvøldið klokkan 20 føroyska tíð.
Londini, sum vera í finaluni leygardagin eru hesi:
Moldova, Aserbajan, Grikkaland, Svøríki, Portugal, Pólland, Armenia, Australia, Kypros, Belgia, Bulgaria, Hvítarussland, Kroatia, Ungarn, Danmark, Ísrael, Rumenia, Noreg, Holland og Eysturríki
JOWST umboðar Noreg (Mynd: EPA)
Anja umboðar Danmark við sanginum Where I Am (Mynd: EPA)


text:
Fólkatalið 1. juni 2017 var 50.142. Tað eru 740 fólk fleiri enn 1. juni í fjør. Hetta kemur av einum burðaravlopi á 279, ið er munurin millum fødd og deyð, og eini nettoflyting á 461, ið er munurin millum tilflyting og fráflyting millum Føroyar og útlond.
Samanborið við undanfarna 12-mánaðarskeiðið er burðaravlopið nú 28 størri, nettoflytingin 120 størri, og sostatt er fólkavøksturin 148 fólk størri hetta 12-mánaðarskeiðið enn tað undanfarna.
Dagførd og útgreinað hagtøl um fólkatalið eru at finna í hagtalsgrunninum her.


text:
1. Samleiki
Vinnulívsbúskapur er samfelagsvísindalig lærugrein, har viðurskifti, sum hava við strategi, búskap, virkisbygnað og sølu verða greinað. Vinnulívsbúskapur gevur innlit í treytir og møguleikar at reka eitt virki skynsamt í einum altjóðagjørdum marknaðarstýrdum búskapi, og gevur førleikar at virka í hesum høpi.
2. Endamál
Í vinnulívsbúskapi er endamálið, at næmingurin mennir síni evnir til at meta um stovnanina og menningina hjá einum virki, virðini sum virkið skapar, t.e. virðisketan / virðisrøðin hjá virkinum, og grundleggjandi um møguleikar hjá einum virki at virka við støði í virkisbygnaði, strategi, sølu og búskapi.
Næmingurin lærir um virkið og samfelagsligar fortreytir fyri vinnuvirksemi. Hann lærir um innan- og uttanhýsisviðurskifti hjá virkjum og at framleiða, greina og tulka búskaparligar upplýsingar um virkið, umframt búskaparligar avgerðir og árin av hesum og at leggja tilrættis ætlanir fyri virkið.
Lærugreinin skal menna førleikarnar hjá næminginum, so hann gerst førur fyri at lýsa, greina, greiða frá, viðgera, meta um og miðla virkisbúskaparlig viðurskifti. Næmingurin lærir at hugsa um virkið sum eina heild, og at taka avgerðir út frá hesum.
3. Stig og tímatal
Undirvísingin í vinnulívsbúskapi á C stigi fevnir um 75 klokkutímar.
4. Øki
Fakliga innihaldið í lærugreinini er lutað sundur í kjarnaøki og ískoytisøki. Kjarnaøki eru kravd øki, ið fevna um umleið 80% av klokkutímatalinum á hvørjum floksstigi. Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20% av klokkutímatalinum á hvørjum floksstigi. Næmingurin fer til skrivliga próvtøku í kjarnaøkjunum.
Kjarnaøki
Í vinnulívsbúskapi C verður dentur lagdur á, at næmingurin lærir um grundleggjandi virkisbúskaparlig viðurskifti.
- Virkið og samfelagið
- Greining av vinnugreinum og viðurskiftum innan marknað og kapping
- Hugskot, mál og strategi hjá virkinum
- Virkisætlanin
- Bygnaðarskipan og leiðslu virkisins
- Parameturbland virkisinsBúskaparstýring, harímillum roknskaparfatan og fíggjarætlan
Ískoytisøki
Fyri at røkka fakligu málunum í virkisbúskapi er neyðugt, at næmingurin fær fakligt ískoytistilfar aftur at kjarnatilfarinum. Ískoytistilfarið skal dýpa og seta í frásjón kjarnatilfarið og vera við til at víðka sjónarringin hjá næminginum. Ískoytistilfarið fevnir um greinar, framløgur um virkir, vitjanir á virkjum, sjónvarpssendingar, upplýsingar frá heimasíðum v.m. Ískoytistilfarið skal eggja og kveika áhugan hjá næminginum at arbeiða við fakinum vinnulívsbúskapur.
5. Førleikamál
Í vinnulívsbúskapi C eru førleikamálini býtt sundur í støðisførleikar og fakligar førleikar.
Støðisførleikar
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri at kunnleiki, vitan og førleikar verða ment í øllum lærugreinum. Støðisførleikar eru við til at menna sannkenning, virðing, hugflog og evni til støðutakan og sjálvvirkni. Undirvísingin skal virka fyri, at næmingurin fær hug og sinni at læra og geva sítt íkast til kjak og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Í øllum lærugreinum skal næmingurin læra:
- at virða
- at samskifta
- at kanna
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi. Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Førleikin at virða snýr seg harumframt um at virða og menna støðið undir virkisbúskaparligum mannagongdum og reglum, sum undirvíst verður í. Undirvísingin leggur dent á, at næmingurin skilir tær ymisku fortreytirnar, ið øll menniskju hava í lívinum, og lærir at virða tørv og sjónarmið hjá øðrum, uttan mun til aldur, kyn, húðarlit og lívsáskoðan. Næmingurin skal eisini virða sín egna tørv og tað náttúrutilfeingið, vit øll eru bundin at. Hann skal læra at virða tær skyldur og tey rættindi, sum fólkaræði byggir á. Eisini skal næmingurin hava virðing fyri, at ymiskar mentanir og samfeløg kunnu byggja á onnur virði enn hansara egnu.
At samskifta
At samskifta snýr seg um førleikan at bera fram hugsanir sínar munnliga, at lesa, at skriva og at rokna. At samskifta snýr seg eisini um at nýta tøknilig amboð, ið tæna samskiftinum millum manna.
Førleikin at bera fram hugsanir sínar munnliga verður mentur við miðvíst at arbeiða við munnligum venjingum í ymiskum samskiftisstøðum. Í vinnulívsbúskapi skal næmingurin fáa venjing í at seta spurningar, lýða á, próvføra, at samskifta og at gera framløgur um virkisbúskaparlig viðurskifti.
Førleikin at lesa verður mentur við næmingurin miðvíst skal tilogna sær nýggja vitan, skal læra at skyna á, greina og gagnnýta keldur, ið eru viðkomandi fyri at viðgera evni í lærugreinini. Næmingurin skal læra at lesa um, seta seg inn í og duga at viðgera virkisbúskaparlig viðurskifti. Keldur kunnu eitt nú vera fakbøkur, greinar, tíðarrit, hagtøl, heimasíður og annað skivtligt tilfar.
Førleikin at skriva verður mentur at við næmingurin skal læra at orða seg í skrivligum uppgávum, frágreiðingum, framløgum v.m um virkisbúskaparlig viðurskifti. Næmingurin skal læra at bera fram faktilfar klárt og týðiligt í einum logiskum samanhangi.
Førleikin at rokna verður mentur við at næmingurin lærir at gera viðkomandi útrokningar og at seta upp talvur og grafar v.m. samsvarandi fakstøði. Næmingurin eigur at hava grundleggjandi talfatan, og duga at fyrihalda seg til tøl og talstøddir og at skipa taltilfar. Hesir førleikar eru fortreyt fyri at skilja og taka støðu til virkisbúskaparligar spurningar.
Førleikin at nýta tøknilig amboð verður mentur við at næmingur skal læra at brúka viðkomandi kunningartøknilig amboð so sum rokniark, tekstviðgerð, framløguforrit og alnótina. Næmingur skal vera førur fyri at gera útrokningar, at skipa og viðgera taltilfar við tøkniligum amboði. Næmingur skal læra at brúka viðkomandi búskaparligar "funksjónir" í rokniarkinum og vera førur fyri at gagnnýta hesi amboð.
At kanna
At kanna er at eygleiða, undrast, finna svar og gera royndir. Lærarar skulu geva gætur, at hesir førleikar verða mentir frá lægsta til hægsta stig.
Førleikin at kanna snýr seg um at eggja forvitni næmingsins og stimbra hug og dirvi hansara at seta spurningar og at leita sær ráð og vitan um viðurskifti av týdningi fyri næmingin og hansara umhvørvi.
Í vinnulívsbúskapi skal næmingurin læra at leita upp og ogna sær viðkomandi vitan eitt nú frá fakbókum, fjølmiðlum, greinum, frá alnótini v.m. Næmingurin skal eggjast til at at seta kritiskar spurningar, sum bjóða forvitninum av. Við dømum og venjingum skal næmingurin læra at nýta vísindaliga framferðarháttin og at handfara keldutilfar á ein sakligan og siðiligan hátt.
At skapa
Forvitni, spæl og hugflog eru serligir eginleikar, sum lærarin skal varða um og gera gagn av í undirvísingini. At skapa er eisini ein førleiki, ið kann vinnast við lærdómi. Næmingurin skal læra at hugsa, tala og skriva sjálvstøðugt og at menna hugskot síni, og hann skal kenna seg at hava ein virknan lut í egnari menning og læringartilgongd.
Førleikin at skapa snýr seg um at gera næmingin tilvitaðan um og líta á egin evni, so hann gerst førur fyri sjálvur at byggja víðari á tað, sum lært er. Næmingurin skal læra, hvussu vinnubúskaparlig tiltøk og menningarvirki hava verið við til at skapað samfelagið. Næmingurin skal læra, at tekst- og talframleiðsla er ein skapandi tilgongd, sum byggir á hugflog, íblástur og treystleika.
Fakligir førleikar
Næmingur dugir:
- at greiða frá og lýsa viðurskifti í og rundan um virkið
- at greiða frá samanspælið hjá virkinum við samfelagið rundanum
- at nýta vitan um vinnugreinina og marknaðarviðurskiftini hjá virkinum til at kjakast um og meta um strategimøguleikarnar hjá virkinum
- at greiða frá spurningum í sambandi við at virki verður sett á stovn
- at nýta vitan um bygnaðarlig viðurskift hjá einari fyritøku, og at kjakast um og meta um menningarøguleikarnar hjá virkinum
- at nýta vitan um sølumøguleikarnir hjá einum virki, og at kjakast og meta um, hvussu virkið skal áseta dygd, prís, útbreiðslu og lýsingarátøk
- at nýta vitan um tey búskaparligu viðurskiftini hjá virkinum at kjakast um og meta um hvørt virkið røkkir síni ásettu búskaparligu mál, læra um fíggjarætlan, roknskap og lyklatøl
6. Eftirmeting og próvtøka
Eftirmetingar
Einstaki næmingurin skal eftirmetast ávegis í undirvísingargongdini við støði í antin skrivligum ella munnligum framløgum. Næmingurin eigur at hava eina greiða fatan av støðu síni í mun til fakligu málini í lærugreinini og eigur at fáa vegleiðing um, hvussu og hvørjum arbeiðast skal við fyri at røkka málunum.
Eftirmetingin skal skjalfestast.
Próvtøkuhættir
Skúlin velur ímillum tveir munnligar próvtøkuhættir:
Próvtøkuháttur A
Munnliga próvtøku, har próvtakarin fær ein ókendan tekst og nakrar spurningar. Próvtøkutíðin er 24 minuttir fyri hvønn próvtakara. Fyrireikingartíðin er 48 minuttir.
Próvtøkan fer fram sum ein samrøða millum próvtakara og próvhoyrara
Sami próvtøkuspurningur kann í mesta lagi verða nýttur tríggjar ferðir í sama próvtøkubólki. Alt próvtøkutilfarið skal fevna breitt um fakligu málini.
Próvtøkutilfar og spurningar verða send próvdómaranum 5 dagar undan próvtøku.
Próvtøkuháttur B
Munnliga próvtøku við støði í einari verkætlan hjá próvtakaranum, sum er gjørd í undirvísingini, og ein ókendan tekst við tilhoyrandi spurningum. Próvtøkutíðin er 30 minuttir fyri hvønn próvtakara. Fyrireikingartíðin er 30 minuttir.
Próvtøkan er tvíbýtt.
Í fyrra parti av próvøkuni leggur próvtakarin fram ein sjálvvaldan spurning frá verkætlanini og próvhoyrarin setur spurningar fyri at lýsa spurningin gjøllari.
Seinni partur av próvtøkuni tekur støði í tí ókenda tekstinum og fer fram sum ein samtala millum próvtakara og próvhoyrara.
Próvtøkutíðin verður býtt javnt millum hesar báðar partar.
Sami próvtøkuspurningur kann í mesta lagi verða nýttur tríggjar ferðir í sama próvtøkubólki. Alt próvtøkutilfarið skal fevna breitt um fakligu málini.
Próvtøkutilfar og spurningar verða send próvdómaranum 5 dagar undan próvtøku.
Dømingargrundarlag
Í dømingi verður dentur lagdur á, í hvønn mun próvtakarin lýkur málini, sum eru sett í lærugreinini. Próvtakarin skal sýna, at hann dugir at skipa og miðla fakligt tilfar, umframt at orða seg fakliga um útflýggjaða tilfarið. Próvtakarin skal sýna fakligar førleikar í viðgerðini av próvtøkutilfarinum við støði í virkisbúskaparligum ástøði.
Givið verður eitt próvtal við støði í einari heildarmeting av samlaða avriki próvtakarans.
Próvtalslýsingar
Munnligt C-stig
7. At skipa undirvísing
Í hesum parti av námsætlanini verður í stuttum greitt frá teimum didaktisku meginreglum, ið eru støðið undir skipan av undirvísing. Hvør einstøk námsætlan myndar didaktiska sjónarmiðið, og saman mynda allar námsætlanirnar tann felags didaktiska pallin, har undirvísing verður útint.
Undirvísingin tekur altíð støði í teimum førleikum, ið næmingurin hevur við sær av tí stigi, hann kemur. Námsætlan og útbúgvingarbygnaður skulu tryggja, at fortreytir fyri fjøltáttaðari undirvísing eru til staðar.
Didaktiskar meginreglur
Í vinnulívsbúskapi C verður vinnubúskaparlig ástøði nýtt til at greina nýggjar og veruleikakendar spurnigur við støði í kendum virkjum.
Induktivur og hendingagrundaður frálæruháttur er ein meginháttur at nýta í tilrættisleggingini av frálæruni. Við at nýta induktivan og hendingagrundaðan frálæruhátt verður næmingurin styrktur í sínum evnum at skipa og bera fram eina fakliga hugsan.
Arbeiðshættir
Frálæran skal leggjast tilrættis soleiðis, at arbeiðshættirnir eru fjølbroyttir og miða ímóti stigvøkstri.
Í frálæruni verður arbeitt við ymiskum uppgávum við støði í ítøkiligum og avmarkaðum búskaparligum spurningum, soleiðis at hetta er við til at fremja evnini hjá næmingunum at nýta búskaparlig ástøði.
Ì undirvísingini verður ein verkætlan gjørd, sum skal vera á einum høgum veruleikastigi, soleiðis at næmingurin mennir síni evnir at kjaka og meta um búskaparligar spurningar við at nýta ástøði hjá fakinum í einum veruleikakendum og altjóða samanhangi.
Teldutøkni
Undirvísingin verður løgd til rættis soleiðis, at teldutøkni er eitt fagligt og námsfrøðiligt amboð. Í dømunum og verkætlanini verður frálæran løgd til rættis við at atlit verður tikið til, at næmingarnir skulu hava atgongd til samskiftismiðlar og internetið.
Samanspæl við aðrar lærugreinar
Partar av kjarnaøkjunum og ískoytisøkjunum skulu veljast og viðgerast soleiðis, at tey eru við til at styrkja um tað fakliga samanspælið í breytarvalinum. Tá lærugreinin verður vald á náttúrubreyt ella hugbreyt verður størri dentur lagdur á møguleikarnar fyri samspæli við samfelagsligu lærugreinarnar í sambandi við yrkisbúskaparligar og yrkispolitiskar spurningar, umframt tær náttúruvísindaligu lærugreinarnar í sambandi við innovatión, stovnsetan av virki og cost-benefit-metingar.
Taksonomisk leiðbeining til spurningar í vinnulívsbúskapi
(Spurningar byggja á ástøðina í SOLO-taksonomiini)
Rokna
Næmingurin skal viðgera (seta upp, skipa) virkisbúskaparligar upplýsingar, við at seta hesar inn í viðkomandi frymlar, talvur v.m., sum eru í fakinum. Spurningarnir til uppgávuna eru settir, frymlar eru kendir og uppgávan er eintýðug.
Lýs
Næmingurin skal við støðið í virkisbúskaparligum ástøði greiða frá serligum viðurskiftum viðvíkjandi virkinum og búskaparligu støðuni hjá virkinum.
Greið frá
Næmingur skal á skipaðan hátt duga at greiða frá virkisbúskaparligum viðurskiftum og spurningum. Næmingur skal duga seta hetta í samband við viðkomandi virkisbúskaparligt ástøði, og leggja hesi fram á skipaðan hátt.
Samanbera
Næmingurin skal duga at vísa á líkskap og munir í ymiskum virksibúskaparligum viðurskiftum, og at bera hetta fram á skipaðan hátt.
Greina
Næmingurin skal við støðið í virkisbúskaparligari ástøði, frymlum/háttaløgum duga at kanna og viðgera virkisbúskaparligar upplýsingar.
Viðgera
Næmingurin skal duga at umrøða og lýsa t.d. virkisbúskaparligar spurningar, og at føra fram ymisk sjónarmið við grundgevingum. Grundgevingar skulu grundast á fakligt støði.
Meta um
Næmingurin skal, á fakligum støði, taka støðu til virkisbúskaparlig viðurskifti, og meta um hesi. Næmingurin skal duga at meta um onnur viðkomandi viðurskifti og um gongdina / ávirkanina framyvir.


text:
Aftaná mítt miseydnaði Tórshavn Marathon 4. september 2011, fór eg til lækna fyri at kanna hvat var galið við mær. Eg hevði følt meg troyttan í longri tíð, og orkaði púrasta einki. Tá so tað langt um leingi bleiv staðfest at mítt stoffskifti var alt ov høgt, fekk eg heilivág móti hesum. Hesin kallast Thycopsol. At byrja við tók eg 4 tablettir um dagin, 2 á morgni og 2 á kvøldi.
Eg havi so við jøvnum millumbilum síðani desember í fjør tikið blóðroyndir fyri at síggja hvussu støðan hjá mær broytist.
Í dag taki eg bert ½ tabett um dagin. So tað gongur framá.
At byrja við helt læknin at best var at eg slettis ikki rann. So eg helt pausu frá renningini í ein mánað ella so. Eg byrjaði so smátt at renna aftur í januar, men ógvuliga lítið og ógvuliga óskipa. Tað var sera trupult at koma í gongd. Eg orkaði betur, men motivatiónin var bara ikki til staðar. Vánaliga veðrið í vetur og vár, hevur nokk eisini havt sína ávirkan.
So meldaði eg meg til Norðoyastevnurenningina, og eg setti mær fyri at eg skuldi renna teir 5 km undir 20 min. Nú hevði eg so eitt mál at arbeiða í móti. Eg megnaði akkurát at koma undir 20 min. Eg minnist at Hallur, sum var speakari hendan dagin, segði at Jonhard er tann síðsti, sum kemur undir 20 min, og tað var eisini bara akkurát. 19:58 bleiv tíðin.
Afturat venjingini havi eg eisini roynt at luttikið í heilsurenningini í summar. Eg havi bert luttikið í 2 kappingum í higartil í ár. Á Norðoyastevnu og á Ólavsøku.
Eg meldaði meg til Ólavsøkurenningina, við einum máli og tað var at renna skjótari enn á Norðoyastevnu og tað kláraði eg eisini við tiðini 19:46.
Enn eri eg ikki heilt komin í tað støðuna at renningin er blivin ein nátturligur partur av gerandisdegnum, men tað gongur rætta vegin.
Í gjár var eg langan túr, 16 km, við einari meðalferð uppá 4:24 pr. km, so tað sær bara gott út. Um eg klári at halda hesa ferðina í Reykjavík 18. august so renni eg ½ marathon uppá 1:32:50, so tað er bara ok.


text:
Jens Hákun Leo
01.01.2017 - 18:35
Mentan > Mentan > Tónleikur
Sørvágs Country & Blues Festivalur 2017 verður í døgunum 08. og 10. juni á Dungasandi.
Og í dag vórðu tvey tey fyrstu nøvnini avdúkað. Tað eina var føroyskt, meðan hitt var útlendskt.
Hetta stendur at lesa á heimasíðuni hjá Sørvágs Country & Blues Festivali.
Harundir er tað føroyska navnið Uni Debess, sum hevur spælt á festivalinum fyrr, meðan tað útlendska navnið er Music Road Pilots úr Hollandi. Teir spæla, sambært fyriskiparunum, modernaðan country rock/pop tónleik. Ì Nashville 2016 vóru teir nomineraðir til at gerast besti bólkur í heiminum innan nýmótans country-tónleik.


text:
Hvørt vikuskifti spæla fleiri hundrað NSÍ-arar dystir kring landið.
Í morgun spældu okkara góðu U8-gentur kapping á Eiði. Tær vóru ógvuliga raskar, og vunnu tær 3 av 5 dystum. Tær spældu ein dyst javnt 3-3, og í seinasta dystinum taptu tær ímóti einum ógvuliga góðum ÍF-liði.
Á NSÍ-liðnum í dag vóru Malan, Ida, Marta, Sunnvá, Vivia, Elin & Hilda.
Um onkur hevur myndir, frásagnir o.a. av liðum hjá NSÍ, so er møguligt at senda tilfarið til sonni@nsi.fo, og síðani verður grein løgd út á heimasíðuna hjá NSÍ.
slp


text:
Tórbjørn Jacobsen, gestadjáknur, í Sandvíkar kirkju sunnudagin 29. oktober 2017
Orð Matteusar til okkara í dag hava verið nógv umrødd, eisini ímillum guðfrøðingar. Tey eru trupul at tulka. Í fyrstu atløgu fær man kensluna av, at Himnaríkið er ein stór veitsla, har snákaðir menn í slipsum, átøk breiðfokkum, og kvinnur í silkikjólum og stilethælum, dusa sær við búgvið borð, og táið streingjaleikurin byrjar, fer alt uppá gólv og glantrileikurin eskalerar. Síðani fer hvørt eftir øðrum, og tað sum Paulus sigur monnum í Efesus, í epistlinum ídag, gevur ábendingar um, at lítið skil kann vera í, táið menn drekka seg druknar í víni, hetta førir, sum hann sigur, oftast til óflýggjaskap. Hann heitir á teir um at fyllast av andanum ístaðin, og at tala saman umvegis sálmar og lovsong. Uttarlaga skal óboðin sita, sigur orðatakið, og mystikkur er um hendan vásaklædda mannin, sum kongurin fer í holt við, og sum hann til endans fær sveinarnar at kasta út í myrkrið, har grátur og tannagrísl herja. Himnaríkið er kongurin, men tað sæst eitt apokalyptiskt drag yvir orðunum, og kongurin, Himnaríkið, líkist einum brúnasíðum kontrolløri, ið virkar samsvarandi orðunum: Mong eru kallað, men fá eru útvøld. Vit eru í brúðleypi, kongurin er einasti røðarin, meðan onnur svara við gerningum sínum, og fleiri spyrja, hvar og hvør er brúðurin í hesi veitsluni? Fornkirkjan helt tað vera kirkjuna, meðan heimspekingurin Søren Kirkegaard heldur uppá, at brúðurin er hvør einstakur okkara, ið skal taka ímóti Jesusi Kristus.
Tað gongur ein apatiskur roykur av orðunum. Tey, sum verða boðin í brúðleyp, øna ikki aftur, hetta kemur ikki teimum við, líkasælan hevur fingið fastatøkur. Jesus tosar um kongin, sum sendi sveinarnar út at bjóða í brúðleyp, bæði fyrstu og aðru ferðina miseydnast hetta, tey bodnu valdu heldur at fara burtur aðrar staðir, eitt nú út í akurin ella í handil sín. Ikki fyrrenn eftir brutala leikin, táið hann sendir herlið síni út, og tekur lívið frá illgerðarfólkunum, skava teir so frægt saman av góðum og óndum, at til bar at fylla gildisskálan og at halda veitslu.
Hetta gevur okkum eina ábending um, at hetta er ikki nýtt undir sólini, tað sum hendir í okkara tíð, har ovát og vaksandi vælferð hevur við sær dølskni, líkasælu og grádigheit. Vit liva og virka sum eiturkoppurin á botni í súrhoyggjabrunninum, ið heldur, at heimurin allur er hann, sum júst hann sær í brunnagapinum í erva. Eksistentiellu savningardeplarnir kámast av egocentriskum herðindum. Hvør livir í sínari verð, stákast á egnum bási, tiltuskar sær sum mest av fæi úr trognum hjá øllum, og kollektiva uppdragið, sum tað er, at røkja Skapanarverkið, at halda burðardyggu javnvágirnar á øllum mótum, skal kvørnin, Jørðin, ikki klovna, ger okkum ongan mun. Nú skjøl eru komin undan væðingini aftur, um morðið í Dallas, á Kennedy forseta, er høvi at taka aftur í orð hansara um, at ongin spyr, hvat ið einstaklingurin kann gera fyri kolletivið – samfelagið. Harðari hoyrast orðini: Hvat kann samfelagið gera fyri meg? Riflukúlurnar kastaðu forsetan, sum kom fyri kikarasiktið hjá Lee Harvey Oswald, út í jarðiska myrkrið. Um hann endaði í gráti og tannagrísli er ikki okkara lutur at gera av, men støðan er ikki batnað. Konfliktirnar eru vaksandi ímillum fólk og tjóðir, og uttastu sjálvvísu vengurnir á politisku pallunum styrkna, meðan miðjurnar, har til ber at parlamentera – at tosa – seg fram til skilagóðar loysnir, spakuliga foykjast burtur. Kann vera, at trúbótarhugsanin skuldi verið víðkað soleiðis, gjørd so universiel, at hon er áhaldandi og støðug í øllum, skal Skapanarverk Guðs ikki forkomast av okkum sjálvum, áðrenn Harrin sjálvur ger status – støðuna upp – og avgreiðir alt eftir sínari bestu sannføring.
Reformatiónin verður hátíðarhildin í hesum døgum. Tað er eitt hálvt millennium hespað uppá snælduna, síðani Martin Luther gekk upp ímóti valdi og ríkidømi kirkjunnar við teimum 95 tesunum. Hetta var vágið av honum, men har varð grundarlagið lagt – og kirkjan um okkara leiðir fekk eitt nýtt jørðildi at standa á. Ein stór broyting var hendan, at Várharra nú so bráðliga var farin at skilja aðra tungu, enn bara hina latínsku hjá Pávakirkjuni í Roma. Nú bar til at standa frammi í Rostra og tosa um Guð, og eisini at tosa við Guð, á egnum máli, hetta var vinningur við lít.
Tilgongdin hjá frændum okkara fyri vestan var meiri brutal enn hjá okkum. Seinasti katólski biskuppurin, Jón Arason, og synir hansara, vóru hálshøgdir. Longu í 1584 hevur nýggi biskuppurin á Hólum, Guðbrandur Þorláksson, flutt Bíbliuna yvir á íslendska tungu. Hallgrímur Pétursson, mikla sálmaskaldið, legði til varðan, og íslendingar fingu eitt málsligt undirstøðukervi, sum bjargaði málinum. Í so máta gekk tað ikki um fliðuna í Føroyum, og tað eru bara góð hundrað ár síðani ta famøsu hendingina, táið funningsmaðurin og kennarin Theodor Dahl, jólakvøld í 1911, las lestur á føroyskum máli í Sandvíkar kirkju. Kirkjuligi stavnamaðurin, ið ber av øllum, Jákup Dahl, prestur og seinri próstur, hevði skrivað lesturin í Tingakrossi tvey ár frammanundan. Lesturin var ikki trupulleikin, tungumálið var trupulleikin. Theodor fekk av grovfílini frá táverandi prósti, og bygdin fór í tvíningar í eina tíð. Onkur helt at tað var Gulak, ið tá var prestur í Leirum, sum bjargaði funningsmanninum undan at missa lærarastarvið. Hetta var eitt brotsverk fyri 100 árum síðani. Ídag er hetta alt sjálvfylgja. Ikki minst bíbliutýðarum okkara, Victori, Dahl og Viderø, fyri at takka, sum næstan 400 ár eftir íslendsku týðingina fingu okkum Heilagu skriftirnar – gomlu og nýggju paktina – á føroyskum máli.
Vági uppáhaldið, at hetta, saman við føroyska sálmaskattinum, er mesta málsliga nýbrotið í søgu okkara. Tignarligu umsetingarnar liggja á hvørjum náttborði og undir koddanum í hvørjari koyggju umborð á føroyskum skipum. Eitt málsligt undirstøðukervi, sum lyfti málið, tryggjar tað, men tað tænir ikki at liggja á boðunum. Áhaldandi, stútt og støðug málrøkt skal til, skal hóttafall ikki koma á málið og tjóðina. Vit skulu ikki longur aftur enn til míni ungu ár, fyri at møta fyribrigdinum, at sungnir vóru danskir sálmar einaferð um mánaðin í Glyvra kirkju, og við informatiónsstreyminum umvegis sjónvarpsrásir, teldur, teldlar og Ifonir, á øðrum málum, kunnu vit skjótt verða tikin av fótum, standa vit ikki á varðhaldi áhaldandi. Missa vit málið, missa vit alt, tað er sjálvur samleikastrongurin, sum heldur okkum saman og mennir okkum. Vit mega skipa okkum soleiðis, at dølskni, líkasæla og grádigheit ikki beina fyri hesum dýrgripi, sum so mongum øðrum.
Eitt nógv brúkt orð í tíðini er burðardyggleiki. Tað merkir ikki annað enn tað, at okkara er uppgávan og skyldan at halda javnvágunum í Skapanarverkinum. Tað merkir aftur, at vit eiga ikki rættin til at liva og virka, sum um at vit eru tey seinastu, sum skulu manna Klótina. Vit umboða bara eftirkomarar okkara í eitt stutt tíðarskeið, og umráðandi er, at teirra fyritreytir ikki vera lakari, bara av okkara vansketni og orsøkum. Nógva kjakið um stovnsrøkt í havfeinginum, har ymisk áhugamál stríðast, við meiri og minni rætti, er gott dømi um, at ósemjur ímillum annars vitandi menniskju kunnu hava ta avleiðing, at veikasta liðið, stovnurin, verður revsaður. Ivaleyst sveiggjar natúran, tað vita vit, men týðandi er at finna javnváginar yvir tíð. Tað var skilamaðurin Hjalti í Jákupsstovu sum einaferð segði, at var toskurin undir Føroyum fýrbeintur, og gekk í bøi, í haga og í skorðum, so hevði stovnsrøktin verið fullkomin. Føroyingurin hevur verið óførur stovnsrøktari, táið tað hevur snúð seg um seyð í haga og fugl í bjørgum, meðan tað hevur knípt meiri við tí, sum ikki sæst við berum eygum. Júst hetta tankasettið er farið at vera ein alheimsligur trupulleiki, mest av tí, at vælferðarøðin og avleidda letin, og ikki minst grádigheitin eftir meiri materiu, her og nú, framleiðir so nógv av súrgaðum útláti, at vit eru komin at mørkum, har vit av álvara eru farin at gera okkum inn á Guðs Skapanarverk. Onkur ger gjøldur burturúr hesum, fegnast um, at tað gerst heitari í Føroyum, kanska miðstøðuhitaverkini í sethúsum okkara fáa minni at gera, men hetta eru blasfemiskar útsagnir, um skil er í tí, ið øll tey mongu, sum hava sett sær fyri at hjálpa Skapanarverkinum undan einari sjálvskaptari stórkreppu, hava rætt í sínum uppáhaldum. Um tað eru tíðaravmarkaðar broytingar, veit eg ikki, í hvussu er kann eg staðfesta, at tær gomlu brúgvarnar, niðri við neystini á Glyvrum, nú javnan liggja undir sjógvi, tað gjørdu tær ikki, táið vit sum óvitar róðu við flakum kring um tær. Fyri ein sandvíking, sum fer á seiðaberg, kann tað eisini vera líkamikið, um vatnstøðan í sævarmálanum er hækkað nakrar spannir, men trupulleikin er, at hetta helst er avleiðingin av, at ídnaðurin sprænir alskyns skitt út rúmið sum um, at Jørðin var ein køstarenna. Heimsins leiðarar royna sítt besta, men øðin eftir vælferð, grádigheitin, er mótspælarin, og atkvøðurnar fyri at vinna verðsligt vald, liggja í øktari vælferð. Alt er taktikkur – strategi er ongin, tí má hugburðsbroyting til – og hon má koma frá og úr fólkinum sjálvum.
“Ísbreiðan svitnar og jóklarnir hverfa”, syngur óvanliga góði íslendski sangarin Bubbi Morthens í sanginum “Eg hef enga skoðun”, sum er at finna á nýggju fløgu hansara, sum man vera ímillum tað alrabesta, hann hevur latið okkum, sum dáma stílin. Hitti hann á Hotel Borg í Reykjavík í 2000, og tá staðfesti hann, fyri at venda aftur til málsliga spurningin, at tað er skyldan hjá listarfólkum, serliga í smáum málgeirum, at syngja á móðurmálinum. Hann kundi ivaleyst gjørt um seg á anglikanska stórmarknaðinum, men tungumálið hevur størri týdning enn alt annað. Ískápan sveittar og jøklarnir hvørva. Jøklarnir tódna – íslendingar siga, at tað sæst næstan dagamunur á teimum, og í Grønlandi er ringa skil.
Sagt verður, at ein pessimistur fær altíð rætt, einaferð fyrr ella seinri. Kristian Osvald Viderø var einaferð prestur í Leirum, hann hevði lisið flestu heimspekingarnar, ið hava nakað uppá seg, og onkur heldur, at hann var mest ávirkaður av tí meiri tunglynta slagnum. Schopenhauer, Nietzshe og Oswald Spengler. Hann hevur latið úr hondum eitt av frægastu ritverkum føroyinga: Ferð mín til Jorsala, og sjálvur endin kann tulkast sum ein apokalypsa, men tað er ikki víst, at hetta var ætlan hansara, tað kann vera, at hann lýsir pílagrímsferðina, sum skrivað verður um í bókini, sum eina fiasko. Undir øllum umstøðum er hetta ein áminning um, hvat ið kann henda, og sum hendir ídag. Ávirkaður av Johs. V. Jensen og meginskaldinum Janusi Djurhuus ljóðar grand finalan í bókini soleiðis:
“Vit mæla tær kvørn, so tað brakar. Vit kvøða kvørnkvæði hitt brúsandi. Vit sveiggja steinin, tungur er hann, sum jørðin. Samsong, syngja Fenja og Menja, tungliga trína tey í myrkrinum, jotnakvendini vreiðu: Vit mala, so sól og máni og stjørnur villast av leið. Sum blaktran skal skifta dagur og nátt, hvítt og svart, og himinin skal hurra, sum hjól. Vit mala tær summar og vetur sum fepursótt. Hitin skal herja á teg, men dvína fyrir kuldanum. At endanum vit tær mala vetrarøld.Vit knossa í túsundtalsøldum, men ísøld vit at endanum tær mala - - - Vit mala tær æviga nátt. Sólina vit sleingja burt á ókomandi leiðir. Vit mala hóstandi ísfjøll, sum knúst rapa niður úr norðannátt yvir fløtur og feitilendi. Vit sorla allar býir undir jøklaveldi - - -. Vit kvøða – við frostbitnum hjarta - - - til kvørnin klovnar.”
Tað er stórur heiður at vera boðin suður higar til Sandvíkar í dag. Bygd nevnd í Føroyingasøgu, og sum hevur fostrað so mangt framkomið mannabarn. Hetta sæst aftur á ymiskum rókum í samfelagnum, á skipsdekkum og í skaldskapi okkara – hugsi fyrst og fremst um Martin Joensen og Steinbjørn B. Jacobsen. Og nú vit standa á mest tignarliga staði bygdarinnar, slepst ikki undan at nevna mesta orator og retorikara, sum føroyingar nakrantíð hava átt, - Johan Nielsen prest og politikara. Upplivdi hann, tá valfundir plagdu vera í Glyvra Bio til fólkatingsvalini, og rákin av mentan og viti, sum stóð frá hesum lágvaksna og skeggprúða sandvíkingi, er kanska ein av nógvum orsøkum til, at ein gjørdist so frægt kálvføddur, at man rakk upp til djáknafjølina í Sandvík í dag.
Í dag er tjúgundi sunnudagur eftir tríeindardag. Vit savnast í kirkjum, fremstu mentanarstovnum fólksins, og sjálvt tey, sum siga seg onki samband hava við Hann, ið øllum ræður, kenna einhvønn fløva, táið tey koma inn um kirkjugáttina, ið skal vera so lág, at øll kunnu sleppa um hana. Hoyr bara hvat látni svenski sangarin Bjørn Afzelius sigur í sanginum Två ljus:
Du vet att jag aldrig har trott på nån Gud
Men ibland går jag in i Hans hus
Så när skymningen faller i morgon
Så går jag i kyrkan och tänder två ljus;
Det ena för dom jag har såret
For vännerna som jag försmått
Och för tårarna som dom gråtit
För min skull
Det andra för att jag ska finna
En kärlek som orkar bestå
Och en kvinna som en gång kan älska mej som jag är.
Himnaríkið er líkt einum kongi, ið gjørdi brúðleyp hjá syni sínum. Okkara uppgáva er at vera meiri árvakin og hugað enn hesi, sum í fyrstu og aðru syftuni ignoreraðu boðskapin, táið sveinar kongsins, Himnaríkisins, vóru sendir út at bjóða í brúðleyp. Og halda vit ikki Skapanarverkinum í góðum standi, kunnu vit av egnum ávum enda sum vásaklæddi maðurin, ið varð kastaður út í myrkrið fyri uttan, har grátur og tannagrísl hoyrdist.
Ískápurnar sveitta og jøklarnir hvørva. – Vit mala hóstandi ísfjøll, sum knúst rapa niður úr norðannátt yvir fløtur og feitilendi. Vit sorla allar býir undir jøklaveldi - - -. Vit kvøða – við frostbitnum hjarta - - - til kvørnin klovnar.”
Hetta kunnu vit gera nakað við – við Guðs hjálp.


text:
- Tíðindi, mentan og ítróttur
Krevja ókeypis koyring
Fleiri, sum vóru við í tilgongdini, tá farið varð undir Vágatunnilin, siga, at politiska avtalan varð, at tunnilin skuldi latast landinum, tá lánið varð goldið.
Tað siga Aimé Jacobsen, borgarstjóri í Sørvágs kommunu, og Eyðdis Hartmann Niclasen, borgarstjóri í Vága kommunu, í almennum skrivi í dag.
SÍ EISINI Skulu taka støðu til ókeypis koyring
Tað er eisini tað, sum tunnilsnevndin í samráð við Vinnumálaráðið hevur arbeitt ímóti, og tað er fatanin, øll vágafólk, norðingar og føroyingar yvirhøvur altíð hava havt, siga borgarstjórarnir i Vágum.
Aimé Jacobsen og Eyðdis Hartmann Niclasen vísa eisini á tað, sum Klæmint Weihe, fyrrverandi nevndarformaður í Vága- og Norðoyatunlinum, hevur skrivað í eini viðmerking á Facebook.
Hann vísir til, at avtalað varð, at partafelagið við 160 milliónum krónum í partapeningi skuldi latast landinum aftur, tá ið lánið varð goldið, og tunnilsgjaldið takast av.
Krevja at avtala verður hildin
Tað var ongantíð borið upp á mál, at partapeningurin skuldi gjaldast aftur, skrivar Klæmint Weihe í viðmerkingini á Facebook.
- Avtalan má og skal haldast. Tað altavgerandi er ikki, at sleppa undan at rinda nakrar krónur fyri at koyra gjøgnum tunnilin, siga teir báðir borgarstjórarnir.
- Men at ein gjørd avtala verður hildin, og at vágafólk - og norðoyingar - koyra á landsins vegum undir somu treytum sum allir aðrir føroyingar, siga borgarstjórarnir í báðum kommununum í Vágum.


text:
- Tíðindi, mentan og ítróttur
Havnin føroyameistari í talvi
Havnarmenn høvdu eitt stig fyri neyðini í dag, skuldu teir taka FM-heitið úr Vágum til Havnar, og tað stigið eydnaðist teimum við bit og slit at fáa.
Men tað var líka við, at Sandavágsmenn tóku øll á bóli. Sandavágur vann 3-1.
Høgni Egilstoft Nielsen vann á Martin Poulsen, Torkil Nielsen vann á Carl Eli N. Samuelsen og Silas Eyðsteinsson vann á Sjúrði Thorsteinssyni.
Olaf sigursharri
Hetjan hjá havnarmonnum bleiv Olaf Berg á 1. borði. Við hvíta fólkinum koppaði hann føroyameistaranum Rógva Egilstoft Nielsen.
Hetta var fyrsta talvið í dystinum, sum var liðugt, og tí kom helst ein ávísur friður á hinar tríggjar á havnarliðnum.
Kanska gjørdust teir í so friðarligir, tí endin var, at allir taptu. Men tað skal einki takast frá vágamonnum, sum vístu fyrimyndarligan stríðsvilja og gott spæl.
Stórmeistarin Helgi Dam Ziska var ikki við á havnarliðnum í dag, tí hann er burturstaddur.
FM-liðið hjá Havnar Telvingarfelag í vetur hava hesir seks mannað:
1. Helgi Dam Ziska
2. Olaf Berg
3. Martin Poulsen
4. Carl Eli Samuelsen
5. Sjúrður Thorsteinsson
6. Herluf Hansen.
Gøta upp og Klaksvík niður
Nýtt lið í fremstu deildini komandi kappingarár verður Gøtu Talvfelag. Teir vunnu í dag á vestmenningum, og tryggjaðu sær sostatt 1. plássið og uppflyting til 1. deild. Har hava teir ikki verið í eini tjúgu ár.
Klaksvíkar Talvfelag hevur í fleiri ár havt tvey lið í fremstu deildini, men ikki komandi kappingarár. Annað lið hjá teimum gjørdist ov stutt í ár og flytur niður í 2. deild.
Í 3. deild vann Havnar Telvingarfelag.
1. deild
Sandavágur – Havnin 3-1
Klaksvík 2 – Havnin 2 1-3
Kollafjørður – Klaksvík 1 2½-1½
Endaliga støðan
1. Havnin 30½
2. Sandavágur 29½
3. Klaksvík 1 22½
4. Havnin 2 14½
5. Kollafjørður 13
6. Klaksvík 2 10
2. deild – endaliga oddastøðan
1. Gøta 23½
2. Sandavágur 22
3. Vestmanna 20
3. deild – endaliga oddastøðan
1. Havnin 22½
2. Runavík 18½
3. Klaksvík 18
Skiftandi vinnarar
Hyggja vit at gongdini seinastu tíggju árini, eru fýra feløg, sum hava vunnið fremstu deildina í landskappingini í talvi.
Seinnu árini hevur Sandavágs Talvfelag sitið tungt á trónuni, men nú raknaði aldursforsetin við aftur.
2017 HT
2016 ST
2015 ST
2014 ST
2013 ST
2012 HT
2011 ST (Sandavágs Talvfelag)
2010 KTF (Klaksvíkar Talvfelag)
2009 HT (Havnar Telvingarfelag)
2008 VT (Vestmanna Talvfelag)
Meira kann lesast á heimasíðu Talvsambandsins: faroechess.com


text:
Etið saman
Matur, njótilsi og samvera!
Fríggjadagin 19. mai kl. 15:30-17:30 skipar Fólkaheilsuráðið fyri átuliga átakinum "Etið saman", ið merkir at vera saman um matin, og at práta, lukta, smakka, tyggja og njóta matin saman.
Ljós verður varpað á saft, kraft, broyskni og stundum ræst við dygdargóðum, leskiligum rávørum úr Føroyum og grannalondum okkara.
Etið saman átakið verður samstundis ymsastaðni í Føroyum, og matleskarar fara at kokkast í Suðuroy, Vágoy, Sandoy, Eysturoy, Streymoy og Norðoyggjum, við tí fyri eyga, at øll vitjandi fáa eina sansastimbrandi smakkiroynd, eina hugnaliga og savnandi løtu.
Ein liður í “Etið saman” er eisini, at vit við at vera saman um matin og eina uppliving sum hesa, eru við til at røkja okkara sálarligu heilsu, tí at vera sosialt virkin og saman um eitthvørt, hevur stóran týdning fyri okkara trivnað og gleði. Fólkaheilsuráðið varpar ljós á sálarliga heilsu og ”Etið saman” er ein partur av hesum, tí felagsskapur, matur og njótilsi eru samantvunnin.
Fólkaheilsuráðið ynskir at rávørurnar, ið verða nýttar í mestan mun eru úr nærumhvørvinum. Hesar rávørur kunnu eitt nú verða føroyskur fiskur, grønmeti, kryddurtir, frukt og epli, har dentur verður lagdur á gott grønmeti, ið liggur leingi á. Vit ynskja at átakið tekur støði í nærumhvørvið og burðardygd, og at fullkorn, bjølgfruktir og trevjur helst skulu eiga størri lut í matgerðini enn siðvenja er.
Etið saman verður í:
Sandavági - Pakkhúsið úti á Gjógv
Tvøroyri - Seglloftið
Vági - Hotel Bakkin
Tórshavn - Perlutorgið
Fuglafirði - Riberhús
Klaksvík - Gamla Seglhúsið
Sandi - Kommunuskrivstovan


text:
Nýggju ljósini vinna lættliga á teimum gomlu, sum sæst her.
Fyrsta nýggja masturin uppkomin og ljósini íbundin
Við vøllin á Dungasandi í Sørvági verða í hesum døgum nýggj ljós á nýggjum mastrum sett upp. Tann fyrsta av fýra er liðug og lýsir nú. Tær nýggju mastrarnar eru fýra metur hægri enn tær gomlu.
Tá arbeiðið er liðugt verður ljósið niðri við vøllin 380 Lux, sum er væl omanfyri krøvini í 2020. FSF herðir krøvini til ljós á vallum, ið skulu nýtast til spæl í meistaradeildini, Betrideildini. Nýggju ljósini eru væl og virðiliga omanfyri krøvini til í ár, men klára, sum sagt, eisini krøvini til 2020.
Sørvágs Kommuna letur arbeiði gera, og tað eru J&K Petersen og Thorfinn Nielsen, ið gera arbeiðið.
Komandi dystir
Betri-deildin, 27. mei kl. 15:00
07 Vestur - Skála
2. deild, 26. mei kl. 15:00
07 Vestur - NSÍ
Kvinnur, 23. mei kl. 18:20
AB/B71 - 07 Vestur a
Fleiri
Betri Deildin
Stigatalvan
Málskjúttar
Málskjúttar


text:
Leygarmorgunin stevna fleiri enn 1000 fólk til Klaksvíkar at heiðra okkara upphavi, sum byrjar við Sunnuvu Elisabeth Mikkelsdatter úr Innistovu í Hattarvík, sum varð fødd í 1826, og Zacharias Michelsen, sum varð føddur í 1814. Tey fingu 8 børn, og sætta barnið var Ata Zachariasen, sum varð fødd í 1864; tá var mamman, Sunneva, 38 ára gomul.
Ata giftist við Johan Petersen, og tey fingu 6 børn. Av teimum kendi eg tvey. Ommu, Anna Malenu, sjálvandi og ommubeiggjan Zacharis.
Omma var gift við Jákupi Jacobsen, í Gomlustovu í Sørvági, og tey búðu úti á Lið. Omma og abbi fingu 10 børn, har eitt teirra, Herdis Alvilda, doyði bara 5 mðr gomul. Elsta barnið hjá teimum var pápi mín Meinhard Jacobsen, sum varð føddur 100 ár eftir langabban Zacharias. Hann fylgdi ikki siðvenjuni og fekk nógv børn; tá vóru tíðirnar longu so nógv broyttar, at vit gjørdust bara 4 í tali.
Eg eri í tí hepnu støðu, at eg minnist ommu mína, men mestu minnini eru frá, tá ið hon var í barndømi. Eg minnist hana sum eina sera blíða og smílandi konu, eg haldi at serliga eitt av hennara børnum, Minny, hevur arvað henda fantastiska eginleika. Minny er einasta av børnum teirra, sum er eftir á lívi. Hon býr á ellisheimi í Klaksvík og hevur júst nú fingið, saman við hinari ommuni, eitt heilt yrkingasavn, Djúpini, ognað sær frá ommudóttrini Vónbjørt Vang.
tey siga at ljósið er røddin hjá sólini
hví læsa dagin úti áðrenn hann er liðugur?
eg leggi hond mína á høvur títt
júst sum tú legði hendur tínar í lív mítt
soleiðis sum hendur hava ligið í hondum
soleiðis leggja vit hendur sum aðrar hendur hava lagt
soleiðis leggur kroppurin seg niður á jarðarskorpuna
sum jarðarskorpan ber kroppar sínar
soleiðis sum alt legst og fer at liggja
leggjast vit niður aftur
og niður aftur
(Djúpini, Vónbjørt Vang, 2017)
Tá eg lesi hesi orðini hjá Vónbjørt, komi eg eisini at hugsa um mína ommu: Vit fara báðar leiðandi út eftir ovaravegi. Omma hevur verið heima hjá okkum og vitjað, og eg eri sloppin við henni út á Lið. Tá vit eru ávegis, vil eg sleppa at hoppa oman av vegnum niður í eitt hol, og omma ávarar meg, at eg má ansa mær, tí at eg kann fáa brokk av at hoppa. Eg má smílast við, tí hetta minnið er so tíðarmerkt, har brokk var eitt sera vanligt fyribrigdi.
Hon misti ikki sítt glaða sinnalag, tá hon gekk í barndømi, hon var glað og vildi hjálpa til, har úrslitið ikki altíð var tað allarbesta. Vænti at nógv av mínum systkinabørnum minnast tær dupultpipraðu kjøtfrikadellurnar, sum abbi fekk, ein dagin hann kom av útróðri.
Omma endaði á røktarheimi í Havn, langt burtur frá sínum kæru, men humørið var gott, hóast tað. Hon hevði eina dukku, sum hon fekst við at passa, og tá mamma og pápi ein dagin vóru í Havn og vitjaðu, minnist eg, at tey flentu eftir, at hon hevði hvest eftir einari konu, sum lá og hvein í songini. Hon vildi hava hana av songini og fara og mjólka kúnni; mjólk skuldi latast út í drekkað: Sært tú ikki, at vit hava fingið gestir!
Jú, vist hava tey, ið undan eru farin, lagt hendur sínar í okkara lív, soleiðis sum hendur hava ligið í hondum, og vit halda fram at leggja hendur okkara, sum aðrar hendur hava lagt.
Her situr ein partur av familjuni í grundini úti í Hattarvík, har eina ferð eini hús hava staðið, har omma er uppvaksin: Benjamin, Dina, Guðrið, Fróði, eg, Tina, Anny, Halla, Herálvur, Eyðun, Anny (yngra), Regitsa og Djóni


text:
STUÐLA EINAFERÐ
Tá tú stuðlar einaferð, stuðlar tú hjálpini til heimsins sárbærastu. Menniskju sum verða forfylgd, kúgað og hava brúk fyri okkara verju og hjálp.
Gev eitt oyra til mannarættindini
Til ber at flyta eina upphædd á konto 9181- 4929537, viðmerk stuðul.
Tín stuðul hjálpir okkum at verja menniskju, sum flíggja undan kríggj og oyðilegging. Familjur sum hava brúk fyri tryggleika. Víð tínum stuðli kunna vit kannað og avdúka, tá lond fremja krígsbrotsverk. Tá fólk verða forfylgd og eru fyri mismuni. Tá almennir mynduleikar og virki bróta mannarættindini. Vit tínum stuðli kunnu vit arbeiða fyri og bjarga menniskjum undan píning, fangakjallarum og deyðagongini. Við tínum stuðuli kunna vit bjarga lív.


text:
1 gull og 3 silvur í steypakappingini seinasta vikuskiftið
Síðsta vikuskiftið vóru steypafinalurnar hjá vaksnum og børnum, leiktar í tvífalt stóru høllini á Hálsi.
Menn okkara gjørdu bart á H71, og vóru omaná, at kalla gjøgnum allan dystin. Síðani jólasteðgin hava vit sæð eitt sera vælspælandi lið, sum í ár tryggjaði Kyndli 11. steypasigurin. Spennandi verður at fylgja liðnum næstu dystirnar, og síggja um teir kunnu gera seg galdandi í spælinum um FM.
Framman undan var greitt, at kvinnulið okkara fór at fáa sterka mótstøðu frá VÍF í steypafinaluni. Tað tyktiskt greitt, at um liðið skuldi gera seg galdandi, so skuldi spælast upp til teirra besta. Frá dystarbyrjan tyktiskt greitt at VÍF var sera vælspælandi, og vóru tær líkasum manslið okkara, at kalla omaná allan dystin. Tá tapið móti VÍF hevur fingið tíð at seta seg, fara kvinnurnar heilt víst at finna fokus aftur móti FM finalunum, sum kvinnurnar eru sera tætt við at náa.
Sunnudagin byrjaðu steypafinalurnar við G10, har Kyndilsgentur møttu VÍF.
Ein sera javnur dystur, sum endaði við 13-12 sigri til VÍF. Sagt var, at hetta var best leikta G10 finalan í mong ár, og stríddust gentur okkara óført.
Seinna finalan sunnudagin vóru D14, sum í ár hevur lið samansett av Kyndilsleikarum og ÍAleikarum. Teir møtti einum vælleikandi liðið frá H71, sum vann við 26-14. Dreingir okkara spældu ikki upp til sítt besta, og tá er ringt at vinna móti H71.
Hesir dreingir hava tó leikt fleiri góðar dystir hettar kappingarárið, og liggja í løtuni á 3. plássi í landskappingini.
Vit hava fingið ungdómsvenjaran Jonas Dehn Andersen til felagið frá komandi kappingarári, og til næstu steypafinalur, vænta vit at síggja fleiri ungdómslið frá Kyndli.Aftur


text:
F R Á B O Ð A N.
Sagt verður hervið frá, at kommunuval verður týsdagin 8. november 2016 í Porkeris kommunu.
Atkvøðugreiðslan er í Porkeris skúla og byrjar kl. 10.00 fyrrapartin og heldur fram til kl. 20.00,
ella so leingi veljarar møta uttan steðg.
Vallistin til bygdarráðið liggur frammi á kommunuskrivstovuni til alment eftirlit tíðarskeiðið 4. okt.
2016 til og við 25. okt. 2016. Um onkur veljari av einari ella aðrari orsøk ikki er við á vallistanum
eigur at verða sagt frá, áðrenn framløgutíðin av vallistanum er úti.
Valevnislistarnir eiga at vera valnevndarformanninum Lars Djurhuus ella kommununi í hendi í seinasta
lagi 18. oktober 2016 kl. 18.00 og eiga at verða avhendaðir av einum stillara.
Á hvørjum valevnislista skulu í mesta lagi vera 9 valevni, og sum eigur at vera undirskrivaður í minsta
lagi av 10 og í mesta lagi av 25 stillarum.
Valkort verða send veljarunum í seinasta lagi 25.okt. 2016, og skulu havast við á valstaðið, tá valt
verður.
Porkeri, tann 4. oktober 2016.
Lars Djurhuus, valnevndarformaður.


text:
Rasmusi Christofferi Effersøe var føddur í Trongisvági í 1857 og andaðist í Tórshavn í 1916. Hann var agronomur, politikari og yrkjari.
Hann las búnaðarfrøði í Danmark og Svøríki og starvaðist sum landbúnaðarráðgevi. Hann var ein av teimum níggju monnunum, ið kallaðu inn til jólafundin í 1888, fundin, ið setti gongd á tjóðskaparrørsluna.
Saman við Jóannesi Paturssyni verður hann roknaður sum drívmegin í hesum arbeiðnum. Hann var við til at stovna Føringafelag í januar 1889 og var fyrsti blaðstjóri á Føringatíðindum (1890-1906), ið var fyrsta blaðið skrivað á føroyskum og málgagn hjá tjóðskaparrørsluni. Frá 1897 til 1901 sat hann í Føroya Løgtingi.
Rasmus Effersøe var eisini blaðstjóri á Dúgvuni (1894-1928), ið var málgagn hjá fráhaldsrørsluni og skrivað á donskum máli. Eisini var hann eitt skifti blaðstjóri á Dimmalætting. Umframt blaðskriving skrivaði hann eisini sjónleikir (og leikti sjálvur) og yrkingar.
Á ólavsøku í 1933 var standmyndin av Rasmusi Christofferi Effersøe, sum hansara fulla navn var, avdúkað á vøllinum uttan fyri tinghúsið.
Upprunaliga er ættin íslendsk, og ættarnavnið skal setast í samband við íslendsku oynna Effersey, ið liggur nakað uttan fyri Reykjavík.
Abbi Rasmusar, Jón Guðmundsson Effersøe, var ein av íslendingunum, sum í 1809 gjørdist handgingni maður Jørgen Jürgensens — hetta var dani, sum á sumri hetta árið rak danska stiftsamtmannin í Reykjavík frá og tók sær kongsnavn — kendur er hann undir navninum Jørundur Hundadagakongur. Jón gjørdist ovasti fyri líverju Jørundar, ið taldi 8 mans, og tá kongurin misti vald sítt, rýmdi Jón av landinum og búsettist í Føroyum.
Ein sonur hansara, Gudmund Effersøe, gjørdist í 1851 sýslumaður í Suðuroy við sæti í Trongisvági. Her varð Rasmus Christoffer Effersøe borin í heim í 1857.
Tíggju ára gamal fór hann til Havnar at ganga í realskúla, og hiðani tók hann prógv í 1872. Hugur hansara stóð til landbúnaðin, hann lærdi seg jarðarbrúk og seyðabrúk ávikavist í Danmark og Skotlandi, og í 1877 gjørdist hann næmingur á búnaðarskúla í Keypmannahavn, haðani hann tók prógv í 1879.
Komandi árini stýrdi hann ymsum gørðum í Svøríki, og í 1884 leitaði hann heim aftur til Føroya; hann gjørdist landbúnaðarráðgevari í 1889, tók stig til at stovnseta búnaðarfelagsskapir, var við í Føringafelagsarbeiðinum, blaðstjóri á fleiri bløðum og harumframt eitt skifti politikari.
Seinastu árini var hann sjúkligur maður; hann andaðist í 1916.
Bókmentaverk:
Frammanundan er nevnt, at R. C. Effersøe stjórnaði »Føringatíðindum« nógv ta drúgvastu tíðina, tey komu út. Umframt hetta røkti hann blaðstjórastarv á »Dimmalætting« fyrst tíðarskeiðið 1886-1889, síðani 1902 — 1905 og aftur nakrar mánaðir í 1908. Harumframt var hann blaðstjóri á avhaldsblaðnum »Dúgvuni« fyrst eitt skifti í 1899 og síðan frá 1900 til 1914.
Sum blaðmaður var hann sera fjølbroyttur; hann skrivaði upplýsandi greinar, sum nurtu við yrkisøki hansara, landbúnaðin, kom við atfinningum og legði góð ráð, hann luttók í politiska orðaskiftinum um mentanar- og samfelagsmál, speiskur kundi hann vera — eitt nú tá hann skrivaði lesarabrøvini dagfest í Norðasta Kina — og hann var mikil djóravinur, maðurin, sum í Føringatíðindum skapti hesi orðatøkini: »Latið smáfuglar og heiðafuglar hava frið« og »Latið ikki seyð liggja bundnan longur, enn neyðugt er«.
Sum yrkjari steig R. C. Effersøe fram annað árið, føroyskir studentar í Keypmannahavn skipaðu fyri føstugangsveitslu, og hesi árini 1877 — 79 yrkti hann nakrar av kendastu yrkingum sínum: »Heimið« (Føroyingar, sum her nú koma saman) 1878, »Barndómsminni« (So vakrar moyggjar...) 1878, »Kvæði til Føroya« (Mítt varkra heim høgt móti norð) 1879 og »Fornsøgur« (Eg minnist úr gomlum søgum)1879. Frá somu tíð er kensluborna yrkingin »Vesturætt« (Úr øllum ættum koma vindar); yrkjarin er staddur í Svøríki, har hann kennir vesturættina bera sær heilsu yvir bylgju »úr Føroyum og frá fólki har«, og hann endar við at biðja vesturættina minna seg á, »at Føroyum eg ei skomm skal
gera, men tær í æru halda má«.
Hesa fyrstu yrkjaratíð sína er Rasmus lívsglaður og kátur, fosturlandstokk-in lýsir úr hvørjum ørindi, og hann er fúsur at taka føðilandinum tøk, ið muna. Yrkingarnar vórðu alt fyri eitt fólkaogn, og fleiri reglur úr skaldskapi hansara gjørdust orðatøk:
»Hvat á jørð kann meira herligt
vera enn ein føroysk miðjansummarnátt?«
»Hvat er væl eitt lív við ongum stríði? Sum ein máni fyri uttan ljós!«
»Vakrast skínur sól á grønar líðir, tá ið ælið freka fór sín kós«.
»Heimið er tað besta stað á jørð« o.s.fr.
Í Føringafelagstíðini finnur tú áhaldandi yrkingar frá hansara hond í bløðunum, hann stjórnar. Eina kendastar eru tær báðar »Føroya landið« (Fjallprúða heim) 1893, har tú so smátt fert at hóma harm hansara um stríðið í Føringafelag:
»Fátæka fólk:
lítið tú virðist av monnum,
hevur enn ilt fyri tonnum,
nýfødda fólk!«
og »Fára siður — Føroya siður. Træla siður — Manna siður« (Fast stóð í fonnum...) 1897, sum er sprottin beinleiðis úr stríðnum millum hin hóvliga Rasmus og hin oddamann Føringafelags, hin bráðræsna Jóannes Patursson.
»Elt ikki altíð sum fyri er slóðað;
sjálvbjargin far yvir land, yvir
hav, Maður skal smíða sær
lukkuna
góða
við teimum evnum, sum skaparin
gav. Gott er við vinum at fylgjast á
leið; ofta í vanda tó vinirnir tróta; tann
sum vil framá, hann gloymi
tí ei sjálvur sær slóðir at bróta.«
Longu í Føroya-frágreiðing Svabos (1781 — 82) verður nevnt, at Havnar ungdómur um vetrarnar spælir sjónleik, danskar leikir og aðrar útlendskar, ið týddir eru til danskt mál.
Fyri Føringafelagsmenn mundi tað kennast sum ein avbjóðing at føra føroyskar leikir á pall, og ein hin ítarsti bæði sum leikari og sjónleikahøvundur var R. C. Effersøe.
Longu stovningarárið — 1889 — vóru tveir føroyskir leikir framførdir: Skemtileikurin »Veðurføst« eftir frúnna Sonnu Helenu Patursson úr Kirkjubø og álvarsleikurin »Gunnar Havreki« eftir R. C. Effersøe. Í nítiárunum skrivaði Rasmus fleiri av best kendu og mest spældu sjónleikunum í Føroyum: »Magnus« 1892, »Best man vera sum er« 1895 og hann týddi »Kelduferðina« eftir Holberg og umskrivaði leik Hostrups »En nat mellem fjældene«, ið á føroyskum kom at eita »Hjá Dalabóndum«.
Allir upprunaleikirnir og umskrivaði leikurin »Hjá Dalabóndum« eru romantiskir sangleikir, upprunaleikirnir bygdir á søguliga grund.
»Gunnar Havreki« er stuttur syrgi-leikur í trimum pørtum, sum viðger eina hending, ið farin var fram suðuri í Suðuroy eini 20 ár framman undan, at leikurin varð skrivaður. »Magnus« er bygdur á søgnina um
Koltursdreingin, ið svam í Hest. Hendingarnar eru lagdar til byrjanina av 1600-talinum, tí søguligir persónar sum Mikkjal í Lamba og Jørgen Daa, admiralur, koma fyri. Annars man leikurin vera best umtóktur av tí yndisliga sanginum, ið serliga havfrúgvin ber fram, og av tí skemti, ið tekur seg upp millum ávikavist Sunnuvu og Dólgar, arbeiðsfólk í Elvustovu í Hesti, og millum Claus Menschenschreck, kommandant á Skansanum og Schnell, svein hansara.
Í »Best man vera sum er«, sum ber undirheitið »Føroyskt Fólkalívsbílæti úr 17. árhundraði« og er í 10 pørtum, trínur hin víðferi Rasmus fram. Føroyingarnir í leikinum tosa sum vituligt er gott føroyskt mál, men prestarnir Lucas Debes og Harri Klæmint — báðir søguligir persónar — bera fram á donskum tað, teir hava at siga, og svenski høvuðsmaðurin Peder Ulfsson og dóttir hansara Ebba tosa mín sann svenskt.
Sum sjónleikahøvundur var R. C. Effersøe nýskaparin fram um allar aðrar; ei undur í, at hann eigur heiðurspláss oman fyri pallin í sjónleikarhúsinum í Havn.
Úr: Árni Dahl: Bókmentasøga I-III. Fannir. 1980-83.


text:
”Tá ølið fer inn, fer vitið út,” verður mangan tikið til. Men hvussu eru ymsu stigini av rúsinum hættað, og hvat er tað í grundini, sum hendir, tá vit gerast ávirkað?
Tey flestu, sum onkuntíð hava havt eitt gott kvøld í býnum, hava ivaleyst lagt til merkis, at persónleikin broytist so hvørt, sum alkoholið fer niðurum. Verðin letist upp og gerst vinarlig. Tað er lættari at práta og tvætla við øll, og vit gerast gávumild og blíð.
Hvat er tað sum hendir?
Tað er ofta ikki fyrr enn dagin eftir, tá minnini renna fram fyri okkum, at vit veruliga hugsa um, hvat tað í grundini var, vit gjørdu kvøldið fyri.
Fleiri frágreiðingar eru um, hví vit broytast, tá vit drekka. Í bók síni "Om alkohol" greinar Ola Lauritzson hetta mál. Heilt einfalt kann sigast, at alkohol styrkir um lagið, vit eru í, áðrenn vit fara at drekka. Glað gerast glaðari. Óð blíva óðari. Illa hýrd verða verri hýrd. Tað er sostatt ikki vist, at vit verða stuttligari ella í betri lag, um vit drekka. Harumframt hendir ymiskt í heilanum longu eftir tann fyrsta smakkin av alkoholi, sum ger, at vit so líðandi missa tamarhaldið.
Heilabørkurin ávirkast fyrst
Eru vit edrú, brúka vit fyri tað mesta heilabørkin, tá vit virka í gerandisdegnum. Tað er her, minni og tíðartilvit eru. Eisini metingarevni okkara og førleikin at síggja okkum sjálvi ”uttanífrá” eru her. Heilabørkurin skipar sinnisstøðu okkara, og alt hetta eru ting, ið hava við sær, at vit virka normalt.
Tá vit drekka, verða førleikarnir hjá heilabørkinum skerdir. Fortíð og framtíð gerast týdningarleys. Við eitt bilar lítið, at vit verða verandi úti nakrar tímar afturat, hóast vit skulu til arbeiðis í morgin. Brádliga gerst tað, at vit hava tað stuttligt júst nú, tað týdningarmesta. Vit verða eisini prátingarsom og taka óráð fyri.
Millumheilanum dámar kenningina
Tað er í slíkum løtum, at tað kann tykjast sum eitt gott hugskot at krógva ølglasið undir jakkanum, og sníkjatað við út av skeinkistaðnum. Ella at bjóða starvsfelagnum upp til ein heitan og inniligan kjálkadans. Eru vit eitt sindur ávirkað ber framvegis til hjá heilabørkinum at halda skil á okkum í ávísan mun. Men halda vit á at drekka, má hann í alt størri mun víkja fyri øðrum heilapørtum.
Fyrst er tað millumheilin, sum tekur yvir. Hann stýrir kenslunum. Við eitt kunnu vit gerast svong, hóast vit ótu fyri løtu síðani. Vit kunnu eisini gerast uppøst ella rørd. Tað hevur brádliga stóran týdning at siga við vinfólk, hvussu framúr góðir vinir tey eru, og vit leggja fegin dent á hetta við kropsligum sambandi-til dømis við at klemma tey.
Hugurin til hitt kynið, flirt og sex vaknarbrádliga, tí eisini hetta verður stýrt í millumheilanum. Ert tú ikki varin, kann millumheilin elva til ótrúskap, tísamspælið millum størri prátingarsemi, verri metingarevni og færri tonkum um fyrilit og framtíð, vaksa um vandan fyri óumhugsaðum avgerðum.
Reptilheilin - seinasta stigið
Tá reptilheilin tekur við, veksur vandin fyri harðskapi. Balansan er eisini farin og nú skal ikki nógv til, áðrenn vit snáva.Tey flestu gevast at drekka, áðrenn tey koma so langt. Men tey, ið halda á, byrja so smátt at pøsa millumheilan, og harvið smokka tey longur niður eftir menningarstiganum. Reptilheilin, ið er minst menti partur av heila okkara, tekur nú yvir.
Tað merkir, at vit púra missa evnini at greina støðurnar, vit eru í, og førleikan at hugsa skynsamt. Ofta eru vit ikki tilvitað um, hvat vit gera. Vit verða stýrd av impulsunum úr reptilheilanum, sum tíverri sjáldan eru nakað serliga snildir. Tilveran er svørt ella hvít. Reptilheilin gevur okkum tekin um at flýggja ella leypa á og skiftir fólk kring okkum í annaðhvørt vinir ella fíggindar. Nú er vandin fyri, at okkurt endar galið, ógvuliga sannlíkur.
Eru vit heppin, enda vit í jaliga lagnum og gerast full av føgrum orðum og kærleika. Men hinvegin verður ein rúgva av harðskapi framdur av fólki, ið hevur drukkið seg til hetta stigi.
Fleiri ólukkur, um tú ert ávirkaður
Andreas Carlborg er lækni á bráðmóttøkuni fyri rúsevnabundin í Stokkhólmi. Hann veit, at vandin fyri at koma út fyri ólukkum er stórur hjá teimum, ið eru ávirkað. Hetta er bæði galdandi í ferðsluni og fyri tey, ið eru til gongu.
– Tá tað snýr seg um tey, sum verða bankað í býnum, eru aloftast bæði brotsgerari og brotsoffur ávirkað.
Sambært Andreasi Carlborg kemst tað av, at vit, tá vit eru ávirkað, missa tamarhald á tonkum og gerðum. Og hetta kann verða vandamikið bæði fyri okkum sjálvi og onnur.
– Í mínum arbeiði hitti eg eisini fleiri, sum hava roynt at gjørt enda á sær. Tey allarflestu hava verið ávirkað. Afturhaldnið, vit hava, tá vit eru edrú, hvørvur í rúsinum, og fær okkum at gera ting, vit annars ikki vildu gjørt. Sostatt eru góðar grundir til at lata vera við at drekka seg fullan. Reptilheilin er ein vandamikil skipari.
Tekstur: Fredrik Borneskans Teksturin er fyrr útgivin í Bolaget nr. 4, 2007
Sí áhugaverdan lesna um evnið niðanfyri:
NRK - "tá mamma og babba drekka"
WHO Evidence for the effectiveness and cost-effectiveness of interventions to reduce alcohol-related harm
WHO Handbook for action to reduce alcohol-related harm
Les meira um hvussu tú handfer rúsdrekka við skili á Alt om alkohol


text:
Jan Müller
23.01.2018 - 16:23
Nú tvær av stóru fyritøkunum í A.P. Møller Mærsk samstakinum vórðu seldar úr samtakinum, tvs. Maersk Oil, sum varð selt til oljufelagið Total, og Maersk Tankers, ið varð selt til A.P. Møller Holding, hevur verið bíðað eftir, hvar ein onnur týðandi oljufyritøka í samtakinum, borifelagið Maersk Drilling, fór at enda.
Nú ljóðar so, at A.P. Møller Holding, sum er grunnurin, ið arvingarnir hjá Maersk McKinney Møller, eiga, fer at keypa Maersk Drilling. Tað skrivar Berlingske. Maersk Drilling hevur síðani 1972 specialiserað seg til at leiga út boripallar. Fleiri føroyingar arbeiða í dag hjá Maersk Drilling.
.


text:
Orð: A.L.
Lag: William F. Sherwin
Týtt úr norskum: Victor Danielsen
Upprunaheiti: Herlige, salige tanke: Snart vi vort hjemland ser!
1. Signað og dýrt er at vita:
Heim til vár Gud tað ber;
skjótt har við borðið vit sita,
heima, har Jesus er!
Niðurlag: Undurfult, dýrt er at vita:
Har verður sálin glað!
Her sorgarfull mangan vit sita
og tráa upp til hin stað.
2. Geri tað sál vára fróa
í hesi myrku verð:
Har skal bert lovsongur ljóða,
har er ei sorg sum her!
3. Sálin hin mødda at drekka
lívsvatnið reina fær,
kennir ei pínu, ei ekka;
gleðin bert ræður har.
4. Myrkur og nátt skal ei vera,
Harrin jú lýsir har;
kransin við heiður skal bera
tann, sum her krossin bar.
5. Hava vit klæðini tváað,
eiga vit atgongd har;
lønina hvør tann skal fáa,
sum honum trúgvur var.


text:
Carl Herup: Vit skulu hava eitt sindur meira villskap í okkum
ítróttur07-02-2018 - 23:35 - Jóanis Albert Nielsen
H71 tók í kvøld móti Neistanum í fyrri hálvfinaluni í Faxe-kondi steypakappingini, H71 vann dystin 27-25. Eftir dystin fingu vit orð á Carl Herup Olsen leikara hjá Neistanum.
Hvussu upplivdi tú dystin?
- Høgt tempo, tó við fáum tekniskum feilum, og tvær rímuliga sterkar verjur.
Hvat hevði tað at siga fyri tykkum at Rasmus Søby fór út so tíðliga?
- Tað er sjálvandi ein ordiligur missur fyri okkum, Rasmus hevur víst sína styrki í ár, og nógv av okkara spæli er bygt upp rundanum hann. So tað sigur seg sjálvt at tað er mótbrekka at vit missa hann eftir nakrar fáar minuttir. Men eg haldi at vit klára okkum væl, sjálvt um hann fer út so tíðliga í dystinum. Liðið fór ikki niður við høvdinum.
Hvussu sært tú fram til dystin í vikuskifitnum?
- Vit mugu bara brynja okkum so væl sum vit kunnu, og royna at seta tempoði eitt sindur hægri upp, og eitt sindur meira villskap í. Um vit gera tað, so ivist eg ikki í, at vit hava ein møguleika. Tvey mál er lítið í einum hondbóltsdysti, og tað sóu vit eisini í dag, tað kundi lættliga blíva javnleikur, men so vunnu teir við tveimum, og tað er tað sum ger hondbólt stuttligan, segði Carl Herup við jn.fo eftir dystin.


text:
Tiltøk
Skrúðgonga á Ólavsøku!
26.07.2015
Ólavsøkan stendur fyri framman og tað merkir sjálvandi eisini, at øll ítróttarfeløgini í Tórshavn fara ganga skrúðgongu frá Kommuskúlagarðinum oman í miðbýin, har Ólavsøkan verður sett.
Heitt verður á allar Neistar at møta 28. juli kl. 13.30 í Kommuskúlagarðinum. Um møguligt, so skal man sjálvandi vera í Neistabúna.
Góða Ólavsøku :)
Aðalfundur hjá Stuðlafelagnum Neistanum
08.06.2015
Við hesum verður lýst til aðalfund Týsdagin 23. juni 2015, kl.19.30 í Neistarúminum.
Skrá sambært viðtøkum felagsins.
Vh
Stuðlafelagið
Meistaraheiti nr. 40
11.04.2015
Halló øll Neistaviðhaldsfólk 😀
Vit bjóða súpan, Øll eru væl komin 😀
Komið øll aftur við
10.04.2015
Kl. 14.00 í morgin, leygardag 11/4, byrjar vit at gera okkum klár til enn einaferð at rópað og heppað okkara kvinnur. Okkara partur á áskoðarabonkinum skal ikki svíkja.
Dysturin millum Neistan og Kyndil, byjar kl.16.00 og tá eru øll viðhaldsfólk hjá Neistanum klár.
Sum omanfyri sagt byrja vit í Neistarúminum kl.14.00, har andlitsmáling, sangur og onnur fyrireiking er á skránni.
Komið øll við, stór sum smá - ja, øll NEISTAFÒLK, og verið í onkrum BLÀUM, so vit ikki bara hoyrast, men eisini síggjast - kvinnurnar hava brúk fyri øllum góðum stuðli :)
Vinna vit í morgin, ja so er Meistaraheitið nr.40 hjá Neistakvinnum komið í hús, livst og spyrst :)
Kostnaður til FM finalurnar er kr.100,- fyri vaksin og kr.30,- fyri børn
Eykaaðalfundur og kunnandi fundur um møguliga sølu og útbygging av Gundadalshøllini
11.03.2015
Boðað verður við hesum til kunnandi fund um møguliga sølu og útbygging av Gundadalshøllin í kantinuni á Elektron, Staravegur 9, hósdagin 26. mars 2015.
Kunnandi fundurin er frá kl. 19:00 – 19:30. Eykaaðalfundurin er beint eftir kunnandi fundin Umleið kl. 19:30 -19:45.
Einasta mál, ið er á skrá á eykaaðalfundinum er:
Skal Neistin geva nevndini heimild at selja sín ognarlut í Gundadalshøllini, um Fleyr og Kyndil selja sínar ognarlutir, sambært sáttmálauppskoti frá Tórshavnar kommunu, við møguligum broytingarkrøvum.
Tað er umráðandi, at limir felagsins møta á kunnandi fundinum, fyri at tað skal verða lættari at kunna taka støðu á eykaaðalfundinum, ið er beint eftir kunnandi fundin.
Nevndin
Upphiting til steypafinalurnar
06.02.2015
Upphitingin til steypafinalurnar í morgin, byrjar í Neistarúminum kl.10.30
Allir Neistafjepparar, stór sum smá eru vælkomin til morgunhugna, rundstykkir, neistapát, kaffi og annað gott á kannuni. Andlitsmáling verður sjálvandi eisini á skránni
Verið í bláum og havið tað góða bláa lagið við :)
Kvinnudysturin byrjar kl.13.30
Mansdysturin byrjar kl.16.00
Kostnaður til finaludystirnar: 100 kr vaksin og 30 kr.børn
Væl møtt!
Síggjast :)
Jólatræssølan hjá Neistanum
Mánadagin 4. des.
Jólatræssølan hjá Neistanum við Gundadalshøllina
Sølan byrjar 4.des.
Upplatingartíðir:
Mánadag til fríggjadag frá kl.15 til 19
Leygardag frá kl. 10 til 18
Sunnudag frá kl. 14 til 18
Eyka aðalfundur um Gundadalshøllina
Mánadagin 8. des. kl. 20:00
Kallað verður inn til eyka aðalfund hjá Neistanum mánadagin 8.des. kl. 20:00 á Elektron
Skrá:
- Gundadalshøllin, sáttmálauppskot at taka avgerð um les meira
Vinarliga
Nevndin
Hondbóltsskúli á Eiði
27. og 28 desember 2014
Millum jóla og nýggjárs skipar Neistin fyri hondbóltskúla fyri Neistaleikarar í U10, U12 og U14 á Eiði.
Nógv verður at læra, vit fara at brúka ítróttarhøllina at venja í, og skúlan á Eiði at gista í - harafturat verður eisini tíð til hugnaliga samveru :)
Kostnaður er 200 pr leikara, og verður goldin við tilmeldingina.
Hvør leikari fær í smb við hondbóltsdagarnar eina blusu, og tí verður við tilmelding spurt um stødd á blusu.
Sigrun Mikkelsen (mikk@post.olivant.fo) er høvuðsvenjari og setir út í kortið, hvussu spælararnir fáa sum mest burturúr. Barbara Høj (hoj@olivant.fo) og Andrea Heindriksdóttir (andrea.heindriksdottir@skulin.fo) skipa praktiska partin av hondbóltsskúlanum.
Umráðandi er, at 2 – 3 foreldur koma við úr hvørjum aldursbólki, og neyðugt verður eisini at foreldur hjálpa til við at gera mat :)
Leikarar møta í ítróttarhøllini á Eiði leygardagin 27. des kl. 10.00
Vit gleða okkum at síggja nógvar Neistaleikarar á Eiði millum jóla og nýggjárs :)
Vinarliga
Fyrireikingarbólkurin
Tilmeldingarfreistin er týsdagin 9. desember kl. 12.00
Neistadagur
Septembur 2014
Umleið 200 Neistar í øllum aldursbólkum vóru savnað á Hálsi, nú stórur Neistadagur varð hildin í kvøld.
Fyrst og fremst er talan um átak, har endamálið er at vit mongu í felagnum skulu læra hvønn annan at kenna og koma hvørjum øðrum við. Neistin er jú felagsnevnarin hjá okkum øllum, men tað er kortini ikki so ofta, at vit síggja stóru rúgvuna av fólki, sum virkar í og kring felagið. Ymsir aldursbólkar hava ymsar venjingartíðir, og tí er avmarkað, hvussu ofta vit hittast.
Í so máta var talan um velduga succés, nú fyrsta av ætlandi fýra Neistakvøldum varð hildið. Eftir felags nátturða varð farið inn í sjálva høllina. Har fingu vit rist mettuna av okkum, áðrenn tey luttakandi vórðu skipað í fýra bólkar. Hjá bólkunum vóru ymsir aktivitetir á skránni, og tað var bæði hugnaligt og stuttligt at síggja heldur alternativar stafettir og gummistilvakast.
Ung sum eldri høvdu vit øll eitt frálíkt kvøld, og lítil ivi er um, at uppmøtingin verður í minsta lagi líka góð, tá næsta kvøldið í røðini verður skipað um miðjan november ella so.
Ársaðalfundur
August 2014
Karsten Hansen, Kári Horn og Mona Ziskason komu í nevndin. Úr nevndini fóru Kristianna Mohr, Edel Maria Jacobsen og Guðrun Patursson. Bæði Karsten og Kári sótu áðrenn sum tiltakslimir, og skuldu sostatt tveir nýggir tiltakslimir veljast. Hesir eru nú Andrea Hendriksdóttir og Barbara Høj
Nýggja nevndin hevur skipað seg og sær hon so soleiðis út:
- Kjartan Thomassen, formaður
- Súna Mørk, næstforkvinna
- Kári Horn, kassameistari
- Mona Ziskason, skrivar
- Karsten Hansen, nevdarlimur.
Vit takka Kristionnu, Edel Mariu og Guðruni fyri tíðuna tær hava sitið í nevnd og ynskja Karsten, Kára og Monu vælkoman
NeistaSTÓRfundur
18.08. 2014
Mikudagin 27. august kl. 18 í verður fundur í kantinuni í Høllini á Hálsi. Endamálið við fundinum, sum hevur fingið heitið NeistaSTÓRfundur, er at samansjóða kreftirnar í felagnum, at semjast um ítøkilig mál at røkka og at persónar átaka sær ábyrgd av at gera tað, sum skal til, fyri at koma á mál. Fundurin er fyri øll neistafólk, tað verið seg leikarar, venjarar, stuðlafelagslimir, foreldur – ella stutt sagt, øll sum hava eitt blátt hjarta!
Skráin:
Kl. 18.00 Felags máltíð
Kl. 18.30 Framløga
Kl. 19.00 Viðgerð/arbeiði í bólkum/orðaskifti
Kl. 22.00 Liðugt
Meira verður kunnað um NeistaSTÓRfundin seinni.
Nevnd Neistans


text:
Orð: Jákup Olsen
1. Tú ofraði teg fyri meg,
mín Jesus, tí tú elskaði
meg, arma, blinda dára!
Ja, øll mín skuld á teg varð løgd,
so øgilig í tyngd og nøgd –
tú stríddi stríðið svára.
2. Tú særdur vart, so blóðið rann,
vart sligin, tá mín straff teg fann,
tú mátti dómin bera;
tín Faðir mátti sláa teg,
fyrst tá hann kundi frelsa meg
og rættvísan meg gera.
3. Eg aldri rætt kann fata tað,
sum hendi har hin tunga dag,
tá lív tú mátti lata;
ei hjálp, ei linna har tú fekk,
ein botnleys neyð tá á teg gekk,
sum eingin rætt kann fata.
4. Tú trongdur vart – eg friðin fann,
tú doyði, og eg lívið vann,
tín sigur meg nú frøir;
títt offurblóð og deyði tín
er tryggi hvíldarstaður mín,
tað sál og anda grøðir.
5. Áh, tú, sum so meg elskaði,
hjálp mær, at eg má elska teg
av hjartans heilu megi!
Mín sál skal prísa, lova tær,
sum allar syndir mínar bar
og gav mær lív og gleði.


text:
Við Tjóðveldi á odda
Gjaldsfría busskoyringin í Tórshavnar kommunu skal víðkast til eisini at fevna um alt vikuskiftið, tvs. eisini leygarkvøld og allan sunnudag.
Hetta er eitt av vallyftum Tjóðveldis til býráðsvalið týsdagin.
Vit miða eftir at gera Bussleiðina til eitt veruligt flutningsalternativ til bilin, og helma ikki í, fyrrenn hetta mál er rokkið.
Tjóðveldi setir fólkið fyrst og fremst.
Hetta merkir ítøkiliga, at vit raðfesta íløgur í børn, ung, tilkomin og eldri. Tað vil siga trivnaðin hjá øllum okkara borgarum.
Hetta skal m.a. síggjast aftur í hægri góðsku í tænastuveitingunum á dagstovnum, heimatænastuni og ellis- og røktarheimum, samstundis sum bøtt verður um arbeiðskorini hjá starvsfólkunum á hesum stovnum.
Vit mæla í hesum sambandi til at seta 20 miljónir krónur eyka av á fíggjarætlanini fyri næsta ár til hetta endamál. So ítøkiligur er ongin annar flokkur, hóast teir hava kappast um at avrita okkara valskrá.
Vit vilja somuleiðis leggja alla orku í at loysa íbúðatørvin í kommununi, so allir borgarar – uttan mun til inntøkur – fáa møguleika at seta føtur undir egið borð og harvið skapa sær eina góða og trygga framtíð í landsins størstu, fremstu og bestu kommunu.
Við Tjóðveldi á odda verða hesi áleikandi mál framd bæði skjótt og brátt.
Tí er umráðandi, at flokkurin fær dygga undirtøku á valinum týsdagin.
Set X við Lista E.
Leivur Hansen, valevni á Lista E


text:
Runavíkar kommuna var í mong ár vinarkommuna við Uummannaq kommunu í Grønlandi. Eftir stóru kommunalu bygnaðarbroytingarnar í Grønlandi fyri nøkrum árum síðani, gjørdist hon partur av Qaasuitsup Kommunu, sum landafrøðiliga man vera heimsins størsta kommuna – hon er í víddarmáti líka stór sum alt Frakland. Kortini búleikast bara góð 27 túsund fólk í Qaasuitsup Kommunu.
Týsdagin vitjaðu umboð fyri hesa kommunu Runavíkar kommunu og smiðjuna Univice og flakavirkið Faroe Origin. Tað er alt oftari at fólk koma uttanlendis higar í økið í ørindunum at skoða ítróttarfasilitetirnar – serliga Bylgjuna, sum er ein samanbygging av fimleika- og ítróttarhøll. Mentanarleiðarin Sivso Dorph var sera hugtikin av tí sum hann sá, og helt fyri, at hetta var ein unikk miðsavning av ítróttinum í økinum, og hann lá ikki omaná, at ein svmjihøll afturat tí verandi gjørdi tað bara uppaftur nógv meiri dragandi fyri ung og eldri at koma til økið.
Hans Peter Lennert er leiðari fyri vinnudeildini hjá Qaasuitsup Kommunu. Hann ynskti at vitja Univice, sum hevur smíða fleiri glastrevjabátar til útróður í Grønlandi, serliga til svartkalvaveiði á teimum norðaru leiðunum. Seinri vitjaðu vit flakavirkið Faroe Origin, har Jens Pauli Petersen og Ingi Hansen frá flakavirkinum og útgerðarfelagnum greiddu frá virkinum og Tórheðin Jensen greiddi frá uppsjóvarsamtakinum Varðanum í Gøtu.
Teir vitjaðu onnur støð í landinum, eitt nú gjørdu teir eitt rend norður til Hanus Hansen í Kjølbro fyritøkuni í Klaksvík. Teir fóru av landinum aftur í gjár.


text:
Hann er føddur í Funningi 3/9-1901. Komin til mans tók hann lut í vanligum bygdararbeiði, fór so niður til Danmarkar og tók studentsprógv í 1925. Hann tók so upp lestur við lærdan háskúla og tók løgfrøðisprógv í 1931.
Árini frá 1932 til 1937 var hann sýslumaður í Norðuroya sýslu við bústaði í Klaksvík, í nøkur ár virkaði hann sum løgfrøðiligur ráðgevi í Havn, fekk so í 1951 fulltrúastarv í landsumsitingini, og hetta starv røkti hann, til hann legði frá sær vegna aldur.
Innan føroyskan politikk hevur hann havt mong álitisstørv, alt frá tí fólka-floksveljarar í Eysturoy settu hann inn á ting í 1940, til hann bar seg undan afturvali í 1974.
Poul Petersen er søgukønur maður, sum hildið hevur mangan áhugaverdan fyrilesturin eitt nú í útvarpinum, og bæði bókaverkini, ið eftir hann liggja, viðgera søguligar og samfelagsligar spurningar: »Ein føroysk bygd«, 1968, og »Føroyar í søguni«, 1975.
Úr: Árni Dahl: Bókmentasøga I-III. Fannir. 1980-83. (GG.Seinast dagført í 1983).


text:
Nýggja Tjóðleikhúsið á Skálatrøð skal standa liðugt í 2019. Tað varð kunngjørt í Meiarínum í mentunargøtuni Tórsgøtu í Havn í dag. 1. februar hevur verandi Tjóðpallur hildið til har í tíggju ár. Elsa Johanna Høgenni, forkvinna í stýrinum fyri Tjóðpallin, bjóðaði vælkomin.
Eitt brot úr komandi leikinum Kreditorar eftir August Strindberg varð framført. Eyðun Johannessen leikstjórnar Kristinu Sørensen Ougaard, Hans Tórgarð og Hjálmar Dam. Leikurin verður frumsýndur á verandi Tjóðpalli tann 11. apríl.
Vit hoyrdu sang úr fyrstu føroysku teaturkonsertini Rósa Maria, ið er bygd á samnevndu søguna hjá Jens Paula Heinesen, har Bergur Rasmussen hevur skrivað tekstin til leikin og Jónleif Jensen hevur gjørt tónleikin. Evu Mariu Brynhildardóttir Bláhamar og Mike Viderø sungu og Ólavur Jakobsen spældi gittar. Rósa Maria verður framførd í Norðurlandahúsinum í heyst.
Bjørn Kalsø, mentamálaráðharri setti á heysti í 2013 bygginevnd fyri tjóðleikahús við Bjarna Wilhelm, deildarstjóra í Mentamálaráðnum, sum formanni og Aldu Joensen, fulltrúa í Mentamálaráðnum, sum skrivari. Her sæst ein spentur Bjarni saman við leikstjóranum Eyðuni Johannessen framman fyri talvuni yvir økið á Skálatrøð, har mentanardepilin í Havnini skal vera og tískil eisini komandi tjóðpallurin. Meðan Eyðun er skeptiskur á fyrru myndini er hann so himmalsfegin á seinnu myndin. Eins og øll onnur, sum møttu í Gamla Meiarínum í Tórsgøtu, sum higartil hevur verið mentanargøtan í Havn, helt Eyðun fyri, at hetta er fantastiskt!
Eftir fyrsta fundin í nevndini fyri tjóðleikahús fyri bara hálvum øðrum ári síðani varð staðfest, at yrkisleiklistin hevur vánaligar hølisumstøður, og at eitt av høvuðsendamálinum við nýggja tjóðleikhúsinum er at gera umstøðurnar hjá okkara yrkisleiklist tíðarhóskandi. Tað vóru bæði Eyðun Johannessen, leikstjóri, og Jenny C. Petersen, sum higartil hevur stjórnað Tjóðpallinum, serstakliga fegin um.
Umframt Bjarna og Aldu vóru og eru enn hesi í nevndini fyri tjóðleikahús: Jenny C. Petersen, omafyri, sum er stjóri á Tjóðpalli Føroya, Jóan Petur Hentze, trivnaðarstjóri í Tórshavnar kommunu, Árni Baldvinsson, ljóstøkningur, Mikael Viderø, teknsikur stjóri í Tórshavnar kommunu og Birita Wardum, býararkitektur í Tórshavnar kommunu.
Heðin Mortensen, borgarstjori, segði at Tórshavnar kommuna hevur skipað Skálatrøð til mentanardepil við denti á bygging, ið hevur serstakan mentanarligan týdning fyri tjóðina og høvuðsstaðin. Skálatrøð er mest framúrskarandi stað í Føroyum, mitt í høvuðsstaðnum, tætt við hentleikarnar í miðbýnum og hugnaligu Vestaruvág, segði Heðin, tá hann avdúkaði staðsetingina á pallinum í Gamla Meiarínum. - Eg fari at takka Mentamálaráðnum fyri tað góða samstarv, sum vit higartil hava havt um ta mest týðandi mentanarpolitisku byggiverkætlan í Føroyum síðan Norðurlandahúsið fyri 30 árum síðani, segði Heððin við Bjørn, sum eisini helt hugvekjandi røðu, har hann endaði við at lesa vinmannin, yrkjaran Tórodd Poulsen.
Upplýst varð, at nýggja tjóðleikhúsið kann verða um 3.000 fermetrar stórt við stórum palli við plássi til 200 áskoðarar umframt øðrum pallum, kafé og verkstað, og við 22 metrar høgum palltorni, sum Heðin væntaði kundi verða framtíðar býarmerki. Og lat meg skoyta uppi, at hetta torn kann eisini verða ein attraktiv kafé. Bara ein tanki, altso. Tryst á arkitektamyndirnar av Skálatrøð niðanfyri og tær verða størri.
Klikk á arkitektamyndirnar av Skálatrøð omanfyri og tær verða størri. Sagt varð víðari á framløguni í dag, at tjóðpallurin er stórur í vavi, og verður tí staðsettur vestarlaga á økinum, har økið hevur størst vídd, og har møguleikarnir at byggja høgt eru bestir. Aftrat tjóðleikhúsinum kann byggjast ein annar mentanarbygningur eystarlaga á Skálatrøð um 2.000-2.500 fermetrar til støddar, niðanfyri smiðjuna í Lítluvík. Og lat meg eisini her skjót inn í millum, at vón mín er, at her verður ein framtíðar biografur, sum kann skapa lív í býnum. Heðin helt fyri, at tað er týdningarmikið, at hesin bygningur í funktión styrkir Skálatrøð sum mentanardepil saman við tjóðleikhúsinum. Frammanfyri móti Vestaruvág ber til at skapa nýtt býarrúm til uppihalds og framførslur. Framvið berginum verður bygt eitt parkeringshús til einar 185 bilar, sum er tað sama sum í dag. Altso ein avgjørd win-win situatión mitt í býnum. Tað eru Zeta arkitektar, sum hava gjørt skitsuuppskotið á Skálatrøð. Somu arkitektar vunnu í fjør arkitektakappingina um miðbýin í Havn. Nú er at draga eina línu! Og eini persónurin, sum eg ikki kundi lata verða við at verða hugtikin av, so glaður hann varð, tað var rabarbudrongurin Eyðun Johannessen. Amen!